JDT menang tipis 1-0 ke atas Kuching FA
Oleh MOHAMAD FAIZAL HASHIM

6 November 2020, 11:46 pm
Kelab bolasepak gergasi, Johor Darul Ta’zim (JDT) dikerah untuk bekerja keras bagi mencatatkan kemenangan tipis 1-0 ke atas Kuching FA pada aksi pusingan pertama Piala Malaysia di Stadium Tan Sri Hassan Yunos, Larkin, malam ini.
Gol tunggal perlawanan dijaringkan oleh Arif Aiman Mohd. Hanafi pada minit ke-19 sudah cukup melayakkan JDT mara ke pusingan seterusnya.
Skuad Harimau Selatan hampir mencipta jaringan pada awal perlawanan menerusi Gonzalo Cabrera namun percubaannya dalam kotak penalti jauh melambung tinggi.
Skuad bimbingan Benjamin Mora terus mengasak gawang pasukan pelawat dengan menggandakan serangan namun percubaan demi percubaan dibuat gagal menerjah gol lawan.
Asakan demi asakan JDT akhirnya membuahkan hasil berpunca daripada gerakan direncanakan Cabrera dengan membuat hantaran lambung ke arah Diogo di dalam kotak penalti yang bersahaja mendada bola itu kepada Arif Aiman untuk menjaringkan gol pertama JDT.
Gol tersebut adalah jaringan sulung pemain muda berusia 18 tahun itu yang sudah membuat dua penampilan bersama Harimau Selatan pada musim ini.

Arif Aiman hampir menambah jaringan gol peribadinya pada minit ke-35 namun rembatannya kali ini agak lemah dan berjaya diselamatkan penjaga gol Mohd. Iqbal Mohd. Suhimi.
Mohd. Iqbal menyelamatkan dua percubaan berganda oleh Diogo dan La’vere Corbin Ong pada akhir permainan bagi memastikan keputusan kekal sebelum babak kedua bersambung.
Pada separuh masa kedua, skuad kendalian Akira Higashiyama tampil berbeza dan lebih garang mencari gol penyamaan, bagaimanapun gerakan yang diatur berjaya dipatahkan benteng utuh pasukan JDT.
Pertukaran demi pertukaran yang dibuat oleh kedua-dua pasukan menyaksikan perlawanan tersebut kekal rancak dengan aksi-aksi bertenaga yang mencemaskan.
Kedua-dua pasukan masing-masing bertali arus melakukan serangan namun keputusan kekal ke wisel penamat.
JDT akan bertemu dengan pasukan Kuala Lumpur bagi peringkat suku akhir setelah pasukan itu mendapat undian bye pada peringkat kalah mati selepas pasukan Sabah digugurkan.-K! ONLINE


Aina Abdul juara pertama The Masked Singer Malaysia
Oleh NUR EMIRA SAIZALI

6 November 2020, 11:34 pm
PETALING JAYA – Teka-teki pemilik vokal di sebalik topeng terjawab sepenuhnya apabila penyanyi Aina Abdul yang memakai kostum Bunga Raya diumumkan sebagai juara The Masked Singer Malaysia  (TMSM) musim pertama.
Pada konsert akhir program tersebut, Aina atau nama sebenarnya Nurul Aina Abdul Ghani, 27, mendapat markah tertinggi daripada pihak juri iaitu sebanyak 96 peratus menerusi persembahan dua buah lagu berjudul Malam Ini Kita Punya dendangan asal Bunkface dan Listen (Beyonce).
Tempat kedua TMSM musim pertama menjadi milik Vanessa.
Kemenangan tersebut sekali gus meletakkan bekas peserta Ceria Megastar musim ketiga, Vanessa Ben Reynauld sebagai Rajah Brooke di tempat kedua.
Sementara itu, ahli kumpulan K-Clique, Tuju yang memakai kostum Orang Utan diumumkan sebagai pemenang tempat ketiga.
TUJU K-Clique turut membuat kejutan muncul sebagai peserta TMSM musim pertama.
Tempat keempat pula menjadi milik Datin Alyah yang memakai kostum Wau dan kedudukan kelima dimiliki pemakai topeng Enggang, bekas juara Akademi Fantasia pertama, Vincent Chong.
Kesemua persembahan peserta diadili lapan orang juri terdiri daripada barisan selebriti tanah air iaitu Datuk Aznil Haji Nawawi, Michael Ang, Raja Azura, Ella Aminuddin, Remy Ishak, Nabila Huda, Ramona Zam Zam, dan Angah Raja Lawak.

Malam final turut menyaksikan kemunculan penyanyi juga komposer Mark Adam hadir mengisi kerusi Zizan Razak sebagai juri.
Barisan juri yang mengadili para peserta TMSM selama lapan minggu.
Terdahulu, rancangan yang dihoskan oleh Datuk AC Mizal itu turut menyaksikan penyingkiran seramai tujuh peserta sepanjang lapan minggu bersiaran.
Tujuh selebriti tersebut ialah Hairul Azreen (Ayam Jantan), Yana Samsuddin (ABC), Chiwan Cilok (Rhino), Datuk Mirnawan Nawawi (Nasi Lemak), Zain Hamid (Musang King), Ebby Saiful (Rimau) dan Datin Paduka Eina Azman (Rafflesia).
TMSM menggunakan format asal program realiti popular dari Korea Selatan, The King of Mask Singer yang juga diadaptasi di negara-negara lain seperti Indonesia, Thailand, China dan Amerika Syarikat.
Senarai markah pemenang:

96 peratus – Aina (Bunga Raya)
95 peratus – Vanessa (Rajah Brooke )
 94 peratus – Tuju (Orang Utan)
88 peratus – Alyah (Wau)
 87 peratus -Vince (Enggang) – K! ONLINE


Langkah serius untuk banteras pasaran gelap tembakau
Oleh KOSMO!

6 November 2020, 9:34 pm
KUALA LUMPUR – British American Tobacco (M) Bhd. (BAT Malaysia) mengalu-alukan usaha kerajaan dalam pembentangan Belanjawan 2021 untuk memperkenalkan langkah-langkah bagi membanteras pasaran gelap tembakau.
 Pengarah Urusannya, Jonathan Reed berkata, syarikat melihat ia adalah sebahagian daripada tindakan pertama untuk menyekat bekalan rokok tidak sah ke Malaysia.
Inisiatif ini perlu diambil dan tepat pada masanya memandangkan Malaysia kini menguasai 65 peratus daripada seluruh pasaran dan berada di kedudukan nombor satu di dunia bagi rokok tidak sah.

“Kami menghargai usaha kerajaan yang memandang berat dan mengakui ancaman besar yang ditimbulkan oleh pasaran gelap tembakau dan mengambil langkah- langkah berani untuk menangani isu ini.”
“Kadar cukai tinggi yang dikenakan ke atas rokok sah telah mewujudkan permintaan berterusan bagi rokok tidak sah yang murah,” katanya dalam kenyataan yang dikeluarkan di sini semalam.
 Pasaran gelap tembakau bukan sahaja menimbulkan kerugian berbilion ringgit daripada segi cukai yang tidak dikutip, tetapi turut membiayai kegiatan jenayah, menggalakkan rasuah dan meningkatkan tabiat merokok di kalangan belia.

   “Kami percaya usaha untuk menambah baik penguatkuasaan pada masa depan perlu disokong oleh reformasi eksais untuk benar-benar membanteras pasaran gelap tembakau.
“Jurang harga antara produk sah dan tidak sah adalah terlalu besar, lantas menimbulkan situasi yang tidak boleh ditangani melalui penguatkuasaan semata-mata,” terangnya.


Belanjawan 2021 zahirkan konsep prihatin rakyat – Muhyiddin
Oleh MOHD. HUSNI MOHD. NOOR

6 November 2020, 8:56 pm
PUTRAJAYA – Belanjawan 2021 adalah penzahiran konsep prihatin rakyat yang didokong teguh oleh kerajaan Perikatan Nasional (PN), kata Tan Sri Muhyiddin Yassin.
Perdana Menteri berkata, biarpun negara berada dalam situasi yang sukar dan mencabar, kebajikan rakyat tidak akan diabaikan sama sekali.
Beliau berkata, kerajaan tekad untuk memastikan wabak Covid-19 ditangani dengan berkesan sekali gus menjamin matlamat kesejahteraan rakyat, kelangsungan perniagaan serta ketahanan ekonomi.
“Belanjawan 2021 ini juga akan meneruskan momentum yang telah dicapai menerusi pelaksanaan empat pakej rangsangan ekonomi yang diperkenalkan kerajaan sebelum ini.
“Empat pakej rangsangan terdahulu adalah PRIHATIN, PRIHATIN PKS+, PENJANA dan KITA PRIHATIN berjumlah keseluruhan RM305 bilion,” katanya dalam kenyataan hari ini.
Katanya, belanjawan kali ini digubal berdasarkan prinsip melindungi rakyat dan perniagaan serta membantu mereka untuk melonjak kembali menjamin masa depan yang lebih berdaya tahan dan lestari.

Muhyiddin berkata, melalui Belanjawan 2021, pelbagai jenis bantuan, subsidi dan insentif yang bernilai keseluruhannya RM28 bilion telah disediakan oleh kerajaan terutamanya bagi menangani beban kos sara hidup dan memelihara kebajikan golongan rentan.
“Bantuan Prihatin Rakyat (BPR) yang diperkenalkan pula dijangka memanfaatkan sejumlah 8.1 juta rakyat dengan peruntukan RM6.5 bilion,” katanya.
Selain itu, Muhyiddin berkata, kerajaan turut mengambil maklum kebimbangan rakyat tentang kelangsungan hidup mereka, terutamanya daripada segi pekerjaan dan punca rezeki.
Justeru, katanya, kerajaan bertekad untuk mencapai sasaran 500,000 peluang pekerjaan baharu melalui pelbagai program termasuk peningkatan kemahiran dan latihan semula.
“Sehubungan itu, kerajaan juga telah mengumumkan pembentukan Majlis Pekerjaan Negara (National Jobs Council).
“Majlis ini akan dipengerusikan oleh saya sendiri dan akan menyelaraskan semua inisiatif kementerian-kementerian serta agensi-agensi kerajaan yang terlibat,” katanya.
Muhyiddin berkata, belanjawan ini juga mengambil pendekatan bersasar untuk memastikan mereka yang benar-benar memerlukan akan terus mendapat sokongan dan bantuan kerajaan.
“Pendekatan bersasar ini diambil kira dalam mengizinkan pengeluaran simpanan Akaun 1 Kumpulan Wang Simpanan Pekerja bagi mereka yang telah hilang pekerjaan dan benar-benar terjejas.
“Begitu juga dengan penambahbaikan Bantuan Pembayaran Bersasar oleh sektor perbankan dari segi kelonggaran pembayaran kepada peminjam yang dikenal pasti,” katanya.-K!ONLINE


Lelaki putus tangan motosikal ditunggang terbabas
Oleh ASLIZA MUSA

6 November 2020, 8:10 pm
TAPAH – Seorang lelaki warga Bangladesh putus tangan kiri manakala rakan senegaranya patah kedua-dua tangan selepas terbabit dalam kemalangan di Kilometer 348.8, Lebuh Raya Utara-Selatan arah utara di sini hari ini.
Kejadian pada pukul 4.45 petang itu berlaku ketika Md. Jasim, 37, dan Safigul Islam, 37, menunggang motosikal jenis Honda dari Slim River  menghala ke Ipoh.
Ketua Polis Daerah Tapah, Superintenden Wan Azharuddin Wan Ismail berkata, kemalangan berlaku apabila motosikal ditunggang kedua-dua mangsa hilang kawalan dan terbabas ke bahu jalan.
“Motosikal berkenaan kemudiannya melanggar penghadang besi jalan dan mengakibatkan Md. Jasim dan Safigul yang masing-masing penunggang dan pembonceng motosikal cedera parah.
“Md. Jasim mengalami kecederaan putus tangan kiri manakala rakannya patah di kedua-dua belah tangan. Mereka kemudian dibawa ke Hospital Tapah untuk rawatan lanjut,” katanya di sini hari ini.
Menurut beliau, siasatan mendapati punca kemalangan akibat daripada motosikal berkenaan yang hilang kawalan sebelum terbabas.

“Kenderaan terlibat ditahan bagi tujuan pemeriksaan Puspakom dan siasatan kes dijalankan mengikut Seksyen 43(1) Akta Pengangkutan Jalan 1987,” katanya.-K!ONLINE


Belanjawan 2021 zahirkan konsep prihatin rakyat – Muhyiddin
Oleh MOHD. HUSNI MOHD. NOOR

6 November 2020, 8:39 pm
PUTRAJAYA – Belanjawan 2021 adalah penzahiran konsep prihatin rakyat yang didokong teguh oleh kerajaan Perikatan Nasional (PN), kata Tan Sri Muhyiddin Yassin.
Perdana Menteri berkata, biarpun negara berada dalam situasi yang sukar dan mencabar, kebajikan rakyat tidak akan diabaikan sama sekali.
Beliau berkata, kerajaan tekad untuk memastikan wabak Covid-19 ditangani dengan berkesann sekali gus menjamin matlamat kesejahteraan rakyat, kelangsungan perniagaan serta ketahanan ekonomi.
“Belanjawan 2021 ini juga akan meneruskan momentum yang telah dicapai menerusi pelaksanaan empat pakej rangsangan ekonomi yang diperkenalkan kerajaan sebelum ini.
“Empat pakej rangsangan terdahulu adalah PRIHATIN, PRIHATIN PKS+, PENJANA dan KITA PRIHATIN berjumlah keseluruhan RM305 bilion,” katanya dalam kenyataan hari ini.
Katanya, belanjawan kali ini digubal berdasarkan prinsip melindungi rakyat dan perniagaan serta membantu mereka untuk melonjak kembali menjamin masa depan yang lebih berdaya tahan dan lestari.

Muhyiddin berkata, melalui Belanjawan 2021, pelbagai jenis bantuan, subsidi dan insentif yang bernilai keseluruhannya RM28 bilion telah disediakan oleh kerajaan terutamanya bagi menangani beban kos sara hidup dan memelihara kebajikan golongan rentan.
“Bantuan Prihatin Rakyat (BPR) yang diperkenalkan pula dijangka memanfaatkan sejumlah 8.1 juta rakyat dengan peruntukan RM6.5 bilion,” katanya.
Selain itu, Muhyiddin berkata, kerajaan turut mengambil maklum kebimbangan rakyat tentang kelangsungan hidup mereka, terutamanya dari segi pekerjaan dan punca rezeki.
Justeru, katanya, kerajaan bertekad untuk mencapai sasaran 500,000 peluang pekerjaan baharu melalui pelbagai program termasuk peningkatan kemahiran dan latihan semula.
“Sehubungan itu, kerajaan juga telah mengumumkan pembentukan Majlis Pekerjaan Negara (National Jobs Council).
“Majlis ini akan dipengerusikan oleh saya sendiri dan akan menyelaraskan semua inisiatif kementerian-kementerian dan agensi-agensi kerajaan yang terlibat,” katanya.
Muhyiddin berkata, belanjawan ini juga mengambil pendekatan bersasar untuk memastikan mereka yang benar-benar memerlukan akan terus mendapat sokongan dan bantuan kerajaan.
“Pendekatan bersasar ini diambil kira dalam mengizinkan pengeluaran simpanan Akaun 1 Kumpulan Wang Simpanan Pekerja bagi mereka yang telah hilang pekerjaan dan benar-benar terjejas.
“Begitu juga dengan penambahbaikan Bantuan Pembayaran Bersasar oleh sektor perbankan dari segi kelonggaran pembayaran kepada peminjam yang dikenal pasti,” katanya.


Insentif RM50 juta tingkat daya saing industri sawit
Oleh KOSMO!

6 November 2020, 9:19 pm
KUALA LUMPUR – Lembaga Minyak Sawit Malaysia (MPOB)  menyambut baik pembentangan Bajet 2021 yang menyediakan insentif sebanyak RM50 juta bagi sektor sawit yang berupaya meningkatkan kemampanan dan daya saing industri sawit.
Ketua Pengarah MPOB, Dr. Ahmad Parveez Ghulam Kadir berkata, peruntukan sebanyak RM20 juta bagi pelaksanaan Pensijilan Minyak Sawit Mampan Malaysia (MSPO), akan  dapat membantu pemain industri khususnya pekebun kecil melaksanakan pensijilan tersebut dengan kos ditanggung sepenuhnya oleh kerajaan.

“Penyediaan geran padanan sebanyak RM30 juta untuk pelaburan dalam mekanisasi dan automasi bakal menyedia insentif kepada pemain industri untuk melaksanakan mekanisasi bagi kecekapan operasi ladang,” katanya dalam kenyataan yang dikeluarkan di sini semalam.
Ahmad Parveez menjelaskan, penyediaan insentif khas sebanyak 60 peratus daripada gaji bulanan dengan 40 peratus disalurkan terus kepada majikan dan 20 peratus kepada pekerja tempatan dalam tempoh enam bulan bakal menggalakkan pengambilan pekerja tempatan bagi menggantikan pekerja asing,” jelasnya.
Menurut beliau, di bawah program Penjana Kerjaya itu wajar dimanfaatkan oleh sektor perladangan sawit bagi mengatasi kekurangan tenaga kerja.


Langkah bersasar kukuhkan ekonomi
Oleh KOSMO!

6 November 2020, 9:13 pm
KUALA LUMPUR – Belanjawan 2021 yang dibentangkan Menteri Kewangan, Tengku Datuk Seri Zafrul
Tengku Abdul Aziz  disifatkan sebagai cerminan tepat terhadap keperluan langkah mitigasi bagi menguruskan kesan berterusan wabak Covid-19.
Ketua Pegawai Eksekutif Kumpulan AmBank, Datuk Sulaiman Mohd. Tahir berkata, apa yang penting
mengenai Belanjawan kali ini ialah ia lebih berfokus dan bersasar.
“Seruan agar institusi kewangan, khususnya bank memberi perhatian dan bantuan kepada peminjam
B40 serta perusahaan mikro menerusi lanjutan tempoh pembayaran adalah perlu serta tepat.
“Sehingga kini, AmBank telah meluluskan hampir 100 peratus permohonan bantuan pembayaran
balik pinjaman, berjumlah lebih daripada RM11 bilion untuk individu dan pelanggan perusahaan
kecil dan sederhana (PKS),” katanya dalam kenyataan yang dikeluarkan di sini semalam.

Tambah Sulaiman, fleksibiliti untuk mengeluarkan RM500 setiap bulan selama setahun daripada
Akaun 1 Kumpulan Wang Simpanan Pekerja (KWSP) akan membolehkan mereka yang berdepan
masa sukar mendapat akses kepada dana.
“Ini hanya untuk mereka yang kehilangan pekerjaan, sehubungan itu, kita perlu mengimbangi
keperluan semasa yang mendesak dan kestabilan kewangan masa depan,” ujarnya.


Umang-umang Thai hadapi krisis ‘perumahan’
Oleh KOSMO!

6 November 2020, 9:01 pm
BANGKOK – Bilangan umang-umang di selatan Thailand meningkat dengan begitu banyak semasa ketiadaan pelancong asing akibat pandemik koronavirus sehinggakan pihak berkuasa sebuah taman negara merayu orang ramai mendermakan cengkerang untuk dijadikan ‘rumah’ haiwan tersebut.
Populasi umang-umang yang hidup di dalam cengkerang haiwan lain melonjak di beberapa buah pulau di Taman Negara Mu Koh Lanta, manakala ahli-ahli biologi marin percaya fenomena itu berpunca daripada ketiadaan pelancong.
Ekonomi Thailand amat bergantung kepada pelancong asing tetapi negara itu hanya menerima sebilangan kecil daripada 40 juta pelawat antarabangsa yang direkodkan pada  tahun lalu.
“Sebab  kami memerlukan cengkerang adalah peningkatan mendadak bilangan umang-umang, saya fikir dalam jumlah berpuluh-puluh ribu,” kata Pengarah Taman Negara Mu Koh Lanta,Veerasak Srisatjung.
Sebilangan umang-umang menjadi lebih besar daripada rumah haiwan itu  dan menjadikan cebisan sampah seperti tin kosong, botol atau topi sebagai rumah baharunya. Menurut Veerasak, pihak berkuasa mengesan kekurangan itu kira-kira seminggu lalu.
Sehubungan itu, pihak berkuasa taman negara menggesa orang ramai menderma cengkerang berbentuk kon melalui pos ke pejabatnya di wilayah Krabi.

Setakat ini, sebanyak 200 kilogram cengkerang telah dijanjikan untuk dihantar, manakala sukarelawan boleh membantu mengagihkan cengkerang itu semasa sambutan hari bapa di Thailand pada 5 Disember ini. – AFP


Permaisuri Selangor sumbang motosikal kepada Nur Athirah
Oleh MOHD YUNUS YAKKUB

6 November 2020, 7:54 pm
SHAH ALAM – Kisah sedih seorang penghantar makanan yang kehilangan motosikal setelah dicuri individu tidak bertanggungjawab di Batu Caves dekat sini mendapat perhatian daripada Tengku Permaisuri Selangor, Tengku Permaisuri Norashikin hari ini.
Tengku Permaisuri Norashikin telah berkenan menyampaikan sumbangan peribadi berupa sebuah motosikal kepada penghantar makanan itu, Nur Athirah Abdul Latiff.
Baginda antara lain turut menzahirkan perasaan amat sedih dan terharu apabila membaca berita yang tular mengenai nasib malang yang menimpa Nur Athirah.
“Di waktu semua pihak sedang diuji dengan pelbagai dugaan ketika ini, kita amat berharap agar masyarakat di luar sana lebih bersifat perikemanusiaan dan bertimbang rasa antara satu sama lain.
“Diharap dengan sumbangan ini Nur Athirah akan dapat kembali meneruskan kerja harian dengan sempurna seterusnya membantu keluarga.
“Baginda turut mendoakan agar sekalian rakyat terus dimurahkan rezeki dan sentiasa di dalam perlindungan Allah SWT,” titah baginda menerusi kenyataan di laman Facebook Selangor Royal Office sebentar tadi.

Keadaan Nur Athirah selepas kehilangan motosikal miliknya di hadapan sebuah pasar raya di Batu Caves, Rabu lalu.
Sumbangan motosikal itu disampaikan oleh Juruiring Polis (ADC) Tengku Permaisuri Selangor, Inspektor Noor Hidayu Aziz.
Nur Athirah yang merupakan anak kedua daripada tiga beradik tinggal bersama ibunya di Batu Caves kini bertindak selaku penyara keluarga dengan melakukan kerja penghantaran makanan sepenuh masa.
Terdahulu, kisah Nur Athirah tular di laman sosial Facebook dan memohon bantuan orang ramai mengesan motosikal Yamaha 135LC miliknya dengan nombor plat BQF2182 yang hilang di depan pasar raya Batu Caves, di sini kelmarin. – K!ONLINE


Belanjawan 2021: Kelegaan buat pekebun kecil getah persendirian
Oleh SITI A'ISYAH SUKAIMI

6 November 2020, 9:03 pm
PUTRAJAYA – Kenaikan Insentif Pengeluaran Getah (IPG) yang ditingkatkan sekali ganda daripada RM150 juta kepada RM300 juta seperti dibentangkan pada Belanjawan 2021 memberi kelegaan kepada 150,000 pekebun kecil getah persendirian.
Menteri Perusahaan Perladangan dan Komoditi, Datuk Dr. Mohd. Khairuddin Aman Razali berkata, kenaikan sekali ganda IPG tersebut menunjukkan kerajaan prihatin dengan perkembangan rancak sektor komoditi negara.
“Saya mengucapkan terima kasih kepada Menteri Kewangan, Tengku Datuk Seri Zafrul Tengku Abdul Aziz khususnya dan kerajaan amnya yang amat prihatin dengan perkembangan sektor komoditi negara.
“Dengan kenaikan ini, pendapatan 150,000 pekebun kecil getah persendirian daripada keseluruhan 450,000 dapat distabilkan dan memberikan kelegaan kepada mereka,” katanya dalam satu kenyataan akhbar di sini hari ini.
Selain itu, Mohd. Khairuddin berkata, beliau juga akan memastikan insentif pengeluaran lateks sebanyak RM16 juta secara padanan yang bakal dimulakan di Koridor Lateks Pantai Timur merangkumi Pahang, Tengganu dan Kelantan dimaksimumkan pelaksanaannya.
Katanya, ia merupakan usaha dalam memperkenalkan transformasi pengeluaran getah dan meningkatkan pendapatan pekebun kecil getah.

Dalam pada itu, beliau berkata, bagi pembangunan sektor komoditi, program pemilikan sijil Minyak Sawit Mampan dengan peruntukan RM20 juta akan diteruskan bertujuan memastikan kualiti minyak sawit Malaysia terus dipertingkatkan serta berdaya saing di peringkat antarabangsa.
“Bagi bidang kayu-kayan pula, saya menyambut baik pembukaan kawasan perindustrian perabot di Pagoh untuk merancakkan industri perkayuan dan menambah peluang pekerjaan bakal menjadi lembaran baru sektor ini di selatan tanah air.
“Keprihatinan kerajaan terhadap usaha kementerian saya mengangkat sektor hiliran kayu-kayan ini membuktikan ia mampu menyumbang kepada ekonomi negara yang lebih mampan,” katanya.
Mohd. Khairuddin berkata, penyediaan dana pusingan RM500 juta bagi program Pinjaman Pembangunan Ladang Hutan dalam Rancangan Malaysia Ke-12 (RMKe-12) khusus untuk pembangunan ladang hutan berkeluasan empat hektar dan ke atas akan menggalakkan lagi usaha menyediakan bekalan kayu-kayan khususnya bagi industri baharu seperti buluh, eucalyptus dan kayu karas ke tahap lebih tinggi dalam merancakkan kelangsungan ekonomi negara.
Pada masa sama, beliau juga menghargai keprihatinan empat syarikat sarung tangan utama negara iaitu Top Glove, Hartalega, Supermax dan Kossan yang telah menyatakan komitmen untuk menyumbang RM400 juta bagi memerangi wabak Covid-19 selain sudi untuk menampung sebahagian kos vaksin serta kos perbelanjaan peralatan.
“Syabas diucapkan kepada semua syarikat ini dan saya berharap lebih banyak syarikat tampil melakukan tindakan sama sebagai melaksanakan tanggungjawab sosial korporat,” katanya.
Mengulas lanjut, Mohd. Khairuddin berkata, Belanjawan 2021 adalah bagi memulihkan semangat rakyat dan negara kembali merancakkan ekonomi ketika serangan wabak Covid-19.
“Justeru, saya amat berharap belanjawan ini disokong oleh semua Ahli Parlimen demi kemakmuran ekonomi rakyat dan negara kita khususnya dalam mendepani pandemik wabak Covid-19 ketika ini.
“Marilah kita bersama-sama bersatu mengangkat belanjawan ini demi rakyat,” katanya. -K!ONLINE


Belanjawan 2021: Pengiktirafan buat penjawat awam
Oleh SUBKHI SUDARJI

6 November 2020, 9:16 pm
PUTRAJAYA – Ketua Setiausaha Negara, Tan Sri Mohd. Zuki Ali menyifatkan pembentangan Belanjawan 2021 merupakan satu bentuk pengiktirafan dan penghargaan buat semua penjawat awam.
Beliau yang mewakili penjawat awam menzahirkan ucapan setinggi-tinggi terima kasih kepada kerajaan di atas keprihatinan terhadap perkhidmatan awam dan penjawat awam.
“la merupakan satu bentuk pengiktirafan dan penghargaan buat Perkhidmatan Awam, bukan sahaja petugas barisan hadapan, tetapi juga keseluruhan penjawat awam yang telah memainkan peranan penting bukan sahaja untuk memutuskan rantaian Covid-19, tetapi juga dalam merancakkan semula pertumbuhan ekonomi yang terjejas akibat pandemik ini.
“Ini satu bentuk pengiktirafan dan penghargaan buat kepada semua penjawat awam,” ujarnya menerusi kenyataan akhbar hari ini.
Mohd. Zuki juga mengajak semua penjawat awam untuk sama-sama berganding bahu memberikan perkhidmatan yang terbaik dalam norma baharu.
“Sama-sama kita mengembalikan semula kegemilangan negara yang kita cintai demi kesejahteraan rakyat kerana kita adalah benteng negara,” jelasnya.

Terdahulu, Pembentangan Rang Undang-Undang Perbekalan (Belanjawan) 2021 bertemakan ‘Teguh Kita, Menang Bersama’ dibuat oleh Menteri Kewangan, Tengku Datuk Seri Zafrul Tengku Abdul Aziz di Parlimen hari ini.
Antara intipati Belanjawan 2021 termasuklah pembayaran secara ‘one off’ sebanyak RM500 kepada petugas kesihatan bagi menghargai jasa petugas barisan hadapan.
Kerajaan juga mengumumkan bantuan khas RM600 secara one-off kepada penjawat awam Gred 56 ke bawah.-K!ONLINE


Belanjawan 2021 penuhi tuntuan prinsip Maqasid Syariah
Oleh MOHD. HUSNI MOHD. NOOR

6 November 2020, 9:11 pm
PUTRAJAYA – Jabatan Kemajuan Islam Malaysia (Jakim) menyifatkan Belanjawan 2021 yang dibentangkan hari ini memenuhi tuntutan prinsip Maqasid Syariah yang menjaga agama, nyawa, akal, keturunan dan harta dalam keadaan negara sedang berdepan wabak Covid-19.
Timbalan Ketua Pengarah (Operasi) Jakim Datuk Abdul Aziz Jusoh berkata, dalam keadaaan negara sedang menghadapi wabak Covid-19,
kerajaan masih lagi mampu mengemukakan satu belanjawan yang mantap dan mampu memacu kemajuan negara menjelang tahun 2021.
Beliau berkata, pihaknya amat menghargai sentuhan Belanjawan 2021 yang jelas menunjukkan keprihatinan kerajaan untuk terus mengutamakan kebajikan rakyat dalam pelbagai aspek kehidupan.
“Kami juga mengambil kesempatan ini untuk mengucapkan jutaan terima kasih kepada kerajaan yang terus memberi pengiktirafan terhadap usaha memartabatkan syiar Islam dengan peruntukan sebanyak RM1.4 bilion ringgit bagi pengurusan dan pembangunan hal ehwal Islam di bawah Jabatan Perdana Menteri.
“Peruntukan ini meningkat sebanyak 100 juta ringgit berbanding tahun 2020. Seperti biasa, peruntukan ini akan turut dinikmati bersama pihak pengurusan hal ehwal Islam di negeri-negeri,” katanya dalam kenyataan akhbar hari ini.
Katanya, peruntukan besar itu akan memberi manfaat kepada 4,000 orang guru takmir, 35,000 orang guru KAFA, 14,373 orang Imam dan 15,766 orang bilal, noja/siak/marbut.

Abdul Aziz berkata, pihaknya juga bersyukur atas inisiatif kerajaan dengan menyediakan caruman penuh di bawah Skim bencana Pekerjaan PERKESO kepada Guru Takmir, Imam, Bilal, Siak, Noja dan Merbut.
“Jakim juga menghargai pengumuman inisiatif Pendidikan Islam dan Pembelajaran Sepanjang Hayat kepada 15,000 pelajar di institusi tahfiz dan sekolah pondok,” katanya.
Pada pembentangan Belanjawan 2020, guru takmir akan menerima kenaikan kadar elaun daripada RM800 kepada RM900 sebulan.
Manakala, Imam, Bilal, Siak, Noja, Merbut, Guru Takmir dan Guru KAFA pula akan turut menerima bayaran khas one-off sebanyak 500 ringgit.
Selain itu, RM1.4 bilion bajet pengurusan dan pembangunan hal ehwal Islam pada tahun ini juga akan memberi tumpuan bagi memperkasakan pengurusan wakaf melalui Yayasan Waqaf Malaysia melalui pembangunan Pelan Induk Wakaf Nasional dengan kerjasama agensi-agensi Kerajaan Persekutuan, GLC dan Syarikat Pelaburan Berkaitan Kerajaan (GLIC).-K!ONLINE


Belanjawan 2021: Pembiayaan khas perkasa usahawan wanita
Oleh NUR HUDA MUSA

6 November 2020, 6:26 pm
PETALING JAYA – Kerajaan akan menyediakan RM95 juta pembiayaan mikro kredit khas bagi memperkasa usahawan wanita di negara ini.
Menteri Kewangan Tengku Datuk Seri Zafrul Tengku Abdul Aziz berkata, pembiayaan itu disediakan melalui Tabung Ekonomi Kumpulan Usaha Niaga (Tekun Nasional), Majlis Amanah Rakyat (Mara) dan AgroBank.
“Selain itu sebanyak RM50 juta juga disediakan di bawah Yayasan Pembangunan Ekonomi Malaysia (YaPEIM) bagi menyokong aktiviti pembiayaan Islam melalui Ar-Rahnu BizNita.
“Program bimbingan terutama aspek pembungkusan dan pelabelan, strategi pemasaran serta bimbingan teknikal perniagaan juga akan diberikan kepada lebih 2,000 usahawan wanita melalui Program Pembangunan Perniagaan Usahawan Mikro (BizMe),” katanya pada pembentangan Belanjawan 2021 hari ini.
Beliau berkata kerajaan juga akan menyediakan program khusus untuk kontraktor wanita Bumiputera bagi meningkatkan pembabitan mereka dalam kontrak kerajaan. – K! ONLINE


Belanjawan 2021: Jangan pertikai bantuan penjawat awam
6 November 2020, 7:30 pm
PETALING JAYA- Kongres Kesatuan Pekerja-Pekerja Dalam Perkhidmatan Awam (CUEPACS) berharap tiada pihak yang mempertikaikan segala bantuan atau manfaat yang diterima oleh penjawat awam melalui Belanjawan 2021.
Sambil menyifatkan Belanjawan 2021 sebagai belanjawan peduli rakyat, Presidennya, Adnan Mat berkata, belanjawan ini juga banyak memberi manfaat kepada penjawat awam terutama mereka yang terdiri daripada isi rumah yang perlu dibantu.
“Harus diingatkan bahawa tidak semua penjawat awam yang berpendapatan tinggi malah ada dalam kalangan mereka mempunyai pasangan yang turut terjejas ekoran pandemik Covid-19.
“Fokus kerajaan terhadap golongan isi rumah berpendapatan RM5,000 ke bawah ini perlu dipuji kerana mereka antara rakyat yang paling terkesan ekoran pandemik Covid-19,” katanya menerusi satu kenyataan hari ini.
Katanya, fokus untuk memperkasakan sistem perkhidmatan awam dan kebajikan tetap dialu-alukan meskipun tiada pengumuman kenaikan gaji atau bonus tambahan kepada kakitangan awam.
“Lebih istimewa apabila petugas barisan hadapan Kementerian Kesihatan (KKM) diberikan pemberian one-off RM500.

“Bagaimanapun CUEPACS melihat konteks petugas barisan hadapan itu harus diperluaskan lagi kepada beberapa jabatan lain seperti anggota polis atau tentera dan tidak hanya tertumpu kepada petugas KKM sahaja,” katanya.
Dalam pada itu, CUEPACS berharap kerajaan boleh membuat lantikan tetap kepada semua kekosongan yang diberikan terutama di sektor-sektor yang kritikal seperti sektor kesihatan, keselamatan, pendidikan dan sosial.-K!ONLINE


Belanjawan 2021: Komputer riba untuk 150,000 murid
6 November 2020, 6:03 pm
PETALING JAYA – Kerajaan Perikatan Nasional  mengumumkan pemberian komputer riba kepada 150,000 murid di 500 sekolah sebagai projek rintis.
Menteri Kewangan, Tengku Datuk Seri Zafrul Tengku Abdul Aziz berkata, syarikat milik kerajaan  (GLC) dan  Syarikat Pelaburan Berkaitan Kerajaan (GLIC) akan menyumbang sebanyak 150 juta ringgit ke dalam Tabung Cerdik bagi pemberian komputer riba tersebut.
“Dalam norma baru ini, pembelajaran secara online telah menjadi satu amalan.
“Projek ini akan diselia oleh Yayasan Hasanah,” katanya pada Pembentangan Belanjawan 2021 di Dewan Rakyat hari ini. – K! ONLINE


Kastam tumpaskan kegiatan seludup rokok putih
Oleh MOHD. HUSNI MOHD. NOOR

6 November 2020, 6:31 pm
PUTRAJAYA – Jabatan Kastam Diraja Malaysia (JKDM) berjaya menumpaskan satu cubaan menyeludup rokok putih yang disembunyikan dalam sebuah kontena di Pelabuhan Klang, Selangor pada 26 Oktober lalu.
Dalam serbuan oleh Cawangan Narkotik Ibu Pejabat JKDM bersama Cawangan Penguatkuasaan JKDM Melaka itu, sebanyak 8.8 juta batang rokok berjaya dirampas dengan nilai rampasan berjumlah RM704,000 dan cukai yang dielakkan berjumlah RM5.8 juta.
Timbalan Ketua Pengarah Kastam (Penguatkuasaan dan Pematuhan) Datuk Johari Alifiah berkata, kontena itu dikesan di Pelabuhan Utara, Pelabuhan Klang sebelum dibawa ke Stor Cawangan Penguatkuasaan, JKDM Melaka untuk pemeriksaan lanjut.
Beliau berkata, hasil pemeriksaan mengikrar dagangan sebagai ‘Woven Fabric’ seperti dalam Bil of Lading dan Manifes Import (K4).
“Kes ini sedang disiasat di bawah Akta Kastam 1967 dan Akta Eksais 1976 kerana cubaan mengimport barang-barang larangan berlawanan dengan sesuatu larangan di bawah Seksyen 135(1)(a) Akta Kastam 1967.
“Jika sabit kesalahan, mahkamah boleh mengenakan hukuman denda tidak kurang daripada 10 kali nilai barang atau RM100,000 yang mana lebih besar dan tidak lebih daripada 20 kali nilai barang atau RM500,000 yang mana lebih besar, atau dipenjarakan tidak kurang dari enam bulan dan tidak melebihi lima tahun atau kedua-duanya sekali,” katanya dalam kenyataan akhbar hari ini.

Katanya, bagi kesalahan mengangkut, memindah atau menguruskan apa-apa barang berduti di bawah Seksyen 74(1)(d) Akta Eksais 1976 pula mahkamah boleh mengenakan hukuman denda tidak kurang daripada RM100,000 dan tidak lebih RM500,000, mengikut mana-mana amaun yang lebih besar.
Johari berkata, mengikut seksyen sama, penjara dikenakan tidak kurang enam bulan dan tidak lebih lima tahun atau kedua-duanya jika sabit kesalahan.
Dalam pada itu, katanya, orang ramai digesa membantu pihak JKDM memerangi jenayah penyeludupan khususnya rokok, minuman keras, mercun, dadah, kenderaan dan lain-lain serta dinasihatkan tidak melibatkan diri dengan aktiviti tersebut.
“Penyeludupan bukan sahaja merugikan negara dari segi kehilangan hasil, malah ia turut mendatangkan ancaman kepada keselamatan negara dan kesejahteraan rakyat,” katanya.
Orang awam untuk memberi kerjasama dengan menyalurkan maklumat berkaitan sebarang aktiviti penyeludupan dengan menghubungi Talian Bebas Tol Kastam 1-800-88-8855 atau Pejabat Kastam yang terdekat di semua negeri.
JKDM juga memberi jaminan bahawa identiti setiap pemberi maklumat adalah dirahsiakan. -K!ONLINE


Belanjawan 2021: Prihatin nasib menimpa sektor penerbangan
Oleh MOHD. HUSNI MOHD. NOOR

6 November 2020, 7:37 pm
PUTRAJAYA – Kementerian Pengangkutan menghargai keprihatinan kerajaan melalui peruntukan RM50 juta bagi membantu sektor penerbangan iaitu sektor yang paling teruk terjejas akibat wabak Covid-19.
Selain itu, Menterinya Datuk Seri Wee Ka Siong berkata, masa depan lebih 8,000 bekas kakitangan sektor penerbangan juga lebih terjamin menerusi penyediaan program latihan dan penempatan semula bagi mendapatkan pekerjaan baharu.
Beliau berkata, menerusi Belanjawan 2021, kementeriannya diberikan tanggungjawab yang agak besar untuk membantu rakyat yang terkesan dengan pandemik Covid-19 melalui program-program pembangunan sistem pengangkutan.
“Sistem pengangkutan awam berkenaan termasuk pelaksanaan projek Rapid Transit System Link (RTS Link) dari Johor Bahru, Johor ke Woodlands, Singapura, MRT3 di Lembah Kelang dan Landasan Berkembar Elektrik Gemas-Johor Bahru.
“Projek-projek pembangunan ini akan menyumbang serta memangkin ekonomi negara melalui aktiviti-aktiviti pembangunan serta
meningkatkan kecekapan sistem pengangkutan negara,” katanya dalam kenyataan akhbar hari ini.
Katanya, bagi membantu meringankan beban pengguna sektor pengangkutan darat pula, inisiatif pas perjalanan MY30 akan diteruskan dan diperluaskan ke Pulau Pinang dan Kuantan, Pahang dengan peruntukan sebanyak RM300 juta.

Ka Siong berkata, pengenalan insentif baru pas perjalanan tanpa had RM5 untuk membantu pelajar sekolah tahun 1 hingga tingkatan 6 termasuk golongan Orang Kelainan Upaya (OKU) pula adalah satu insentif yang terbaik bagi meringankan beban kewangan ibu bapa.
“Pas ini juga boleh digunakan bagi perkhidmatan tren Komuter Lembah Kelang, Komuter Sektor Utara, tren di antara Kuala Lipis, Pahang dan Tumpat, Kelantan serta perkhidmatan tren di Sabah,” katanya.
Selain itu, katanya, melalui agenda pendigitalan pula, perkhidmatan atas talian Jabatan Pengangkutan Jalan (JPJ) akan diperluaskan melalui pengenalan kiosk di 50 lokasi strategik orang ramai di seluruh negara.
“Ini akan dapat mengurangkan keperluan orang ramai berurusan di kaunter-kaunter JPJ serta kemudahan perkhidmatan 24 jam,” katanya.
Katanya, kementeriannya akan terus komited dalam menggembleng usaha dan tenaga bagi memulihkan semula ekonomi negara serta memastikan kehidupan rakyat lebih sejahtera.-K!ONLINE


Belanjawan 2021: KDN terima RM17 bilion
Oleh NUR HUDA MUSA

6 November 2020, 6:12 pm
PETALING JAYA – Kementerian Pertahanan dan Kementerian Dalam Negeri masing-masing diperuntukkan RM16 bilion dan RM17 bilion dalam Belanjawan 2021.
Menteri Kewangan, Tengku Datuk Seri Zafrul Tengku Abdul Aziz berkata, peruntukan berkenaan diumumkan sebagai langkah kedua-dua pasukan keselamatan itu memperkuat sistem pertahanan negara dan ketenteraman awam.
Katanya kerajaan amat mengambil berat isu berkaitan kedaulatan negara sehingga melaksanakan Operasi Benteng bagi memastikan kawasan sempadan negara sentiasa dikawal dan tidak dibolosi.
“Kerajaan juga memperuntukkan penyelenggaraan aset-aset utama Angkatan Tentera Malaysia (ATM) juga akan ditingkatkan kepada RM2.3 bilion bagi tahun 2021 berbanding RM2 bilion sebelum ini.
“Bagi terus menyelenggara Rumah Keluarga Angkatan Tentera (RKAT), RM500 juta akan diperuntukkan untuk pembinaan hampir 1,000 unit baharu RKAT,” katanya semasa pembentangan Belanjawan 2020 di Dewan Rakyat hari ini.
Selain itu, sebanyak RM153 juta akan diperuntukkan untuk mengukuh peranan RELA, termasuk menaik taraf kemudahan pusat latihan RELA. – K! ONLINE


1,755 kes, dua kematian direkod
Oleh SITI A'ISYAH SUKAIMI

6 November 2020, 7:04 pm
PUTRAJAYA – Kali keenam negara merekodkan kes harian melebihi 1,000 dalam tempoh kira-kira dua minggu dengan 1,755 kes dilaporkan hari ini menjadikan jumlah kes positif sebanyak 38,189 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, tiga daripadanya merupakan kes import membabitkan dua warga Malaysia dan seorang warga asing yang tiba dari Arab Saudi, Afrika Selatan serta Myanmar.
“Terdapat pertambahan dua kes kematian berkaitan Covid-19 hari ini menjadikan sebanyak 279 kes terkini iaitu melibatkan seorang wanita berusia 67 tahun di Hospital Duchess of Kent, Sabah dengan latar belakang penyakit kencing manis, darah tinggi dan asma.
“Kematian ke-279 melibatkan lelaki berusia 54 tahun di Hospital Sultanah Bahiyah, Kedah mempunyai penyakit darah tinggi, buah pinggang kronik dan strok,” katanya dalam satu kenyataan akhbar di sini hari ini.
Beliau berkata, terdapat 83 kes positif sedang dirawat di Unit Rawatan Rapi dengan 32 daripadanya memerlukan bantuan pernafasan manakala, sebanyak 726 kes pulih direkodkan hari ini menjadikan kes sembuh sepenuhnya sebanyak 26,380 kes. -K!ONLINE


Jiran selamatkan remaja terperangkap dalam kebakaran
Oleh MOHD AZLI ADLAN

6 November 2020, 6:24 pm
KUALA NERUS – Tindakan pantas seorang jiran berjaya menyelamatkan seorang remaja perempuan yang terperangkap di dalam rumahnya yang sedang marak terbakar di Kampung Sungai Ikan, Tepoh di sini hari ini.
Kejadian pukul 3.30 petang itu memusnahkan dua buah rumah dan sebuah kedai kek dengan jumlah kerugian keseluruhan dianggarkan lebih RM250,000.
Seorang mangsa, Mohamad Hisyam Mokhtar, 35, berkata, sewaktu kejadian dia dan isterinya, Umi Kalsom Endut, 34, sedang berehat di ruang tamu sebelum terhidu bau asap tebal dari rumah sebelah.
“Saya dan isteri segera keluar menyelamatkan diri sebelum perasan anak perempuan jiran sebelah (Nai Zatul Akma Mizan Sakri, 17) masih terperangkap di dalam rumahnya.
“Saya segera memecahkan pintu rumahnya dengan menendang sebelum menyuruh anak jiran saya itu keluar segera,” katanya ketika ditemui Kosmo! di sini hari ini.
Sementara itu, Nai Zatul Akmal yang merupakan pelajar Kolej Vokasional Wakaf Tembusu di sini berkata, dia berseorangan di dalam rumah manakala ahli keluarganya yang lain sedang menguruskan kedai makan di Padang Air di sini.

“Saya yang berada di dalam bilik tidur terdengar bunyi letupan pada meter elektrik di ruang tamu.
“Saya segera keluar bilik sebelum nampak percikan api menyambar dinding berhampiran pintu rumah menyebabkan saya sukar menyelamatkan diri dan menjadi panik,” katanya.
Dalam pada itu, Penolong Pengarah Operasi Jabatan Bomba dan Penyelamat Terengganu, Muhammad Basri Kamarulzaman berkata, tiga jentera bomba dari Balai Bomba dan Penyelamat Kuala Nerus dan Kuala Terengganu bergegas ke lokasi kejadian sebaik menerima maklumat pada pukul 3.42 petang.
Beliau berkata, sewaktu tiba di deretan premis milik Pondok Inayah II tersebut, dua rumah telah musnah terbakar 100 peratus manakala premis kedai kek pula sedang terbakar 70 peratus.
“Api kebakaran berjaya dikawal dalam tempoh lapan minit. Semua mangsa berjaya menyelamatkan diri manakala kedai roti yang turut terjejas tidak beroperasi hari ini (semalam).
“Punca kebakaran dan jumlah kerugian masih disiasat,” katanya. – K! ONLINE


Belanjawan 2021: RM600 untuk penjawat awam
6 November 2020, 6:35 pm
PETALING JAYA – Kerajaan mengumumkan bantuan khas RM600 secara one-off kepada penjawat awam bagi menghargai jasa dan perkhidmatan mereka.
Menteri Kewangan, Tengku Datuk Seri Zafrul Tengku Abdul Aziz berkata, bantuan khas kewangan itu akan diberikan kepada kakitangan awam Gred 56 ke bawah.
“Kita juga akan memberikan bantuan khas RM300 kepada pesara kerajaan dan veteran tidak berpencen.
“Selain itu, pemberian one-off sebanyak RM500 kepada pesara polis yang menerima Pingat Jasa Pahlawan Negara bagi menghargai keringat kepahlawanan dan bakti mereka,” katanya pada Pembentangan Belanjawan 2021 di Dewan Rakyat hari ini. – K! ONLINE


Harga RON95, RON97 turun tiga sen
Oleh SUBKHI SUDARJI

6 November 2020, 7:15 pm
PUTRAJAYA – Harga runcit petrol RON95 turun tiga sen kepada RM1.61 sen seliter berbanding RM1.64 bagi tempoh bermula tengah malam ini sehingga 13 November depan.
Kementerian Kewangan dalam satu kenyataan berkata, harga RON97 juga turun tiga sen daripada RM1.94 kepada RM1.91 seliter.
Menurutnya, harga runcit diesel pula turun enam sen kepada RM1.68 daripada RM1.74 seliter.
“Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” katanya. -K! ONLINE


Belanjawan 2021: 1.5 juta terima kredit RM50 eWallet
Oleh NUR HUDA MUSA

6 November 2020, 5:57 pm
PETALING JAYA – kerajaan memperuntukkan RM75 juta untuk program eBelia untuk mempromosikan gaya hidup tanpa tunai.
Menteri Kewangan, Tengku Datuk Seri Zafrul Tengku Abdul Aziz berkata, melalui langkah itu kerajaan akan memberikan kredit eWallet RM50 untuk belia yang layak.
“Program eBelia akan memberi manfaat kepada 1.5 juta rakyat Malaysia.
“Berbeza dengan program eTunai Rakyat dan ePenjana sebelum ini, kredit eWallet bernilai RM50 ini hanya diberikan kepada belia berusia 18 hingga 20 tahun,” katanya semasa pembentangan Belanjawan 2021 di Dewan Rakyat hari ini. – K! ONLINE


Kerajaan negeri Perak akan agih bantuan di PKPB Parit Buntar
Oleh ZAKI SALLEH

6 November 2020, 5:26 pm
IPOH – Kerajaan negeri Perak akan mengagihkan bantuan kepada penduduk Mukim Parit Buntar yang terlibat dengan Perintah Kawalan Pergerakan Bersyarat (PKPB) bermula esok.
Pusat Kawalan Operasi Bencana Covid-19 yang diketuai Pegawai Daerah akan menyelaras tanggungjawab tersebut sepertimana yang diputuskan pada Mesyuarat Kerajaan Negeri.
Pengerusi Jawatankuasa Kesihatan, Sains, Alam Sekitar dan Teknologi Hijau negeri, Ahmad Saidi Mohamad Daud berkata, pihaknya juga akan memastikan keselamatan penduduk diberi keutamaan.
Menurut beliau, pelaksanaan itu nanti akan diselaraskan oleh Pejabat Daerah sebagai pihak berkuasa bertanggungjawab bersama-sama lain-lain agensi kerajaan.
“Selain itu, kerajaan negeri juga akan menyumbangkan Peralatan Perlindungan Diri (PPE) termasuk set pelindung muka khusus untuk diagihkan kepada petugas barisan.
“Kita juga mengambil inisiatif untuk menyumbang cecair pencuci tangan dan sabun kepada petugas-petugas barisan hadapan bagi kegunaan ahli keluarga mereka.

“Ini kerana kita mahu ahli keluarga para petugas ini dilindungi selain merasa selamat,” ujarnya.
Beliau berkata demikian ketika ditemui pemberita selepas hadir pada Majlis Kesyukuran dan Doa Selamat sempena Hari Keputeraan Baginda di Masjid Sultan Idris Shah II di sini hari ini.
Perintah Kawalan Pergerakan Bersyarat (PKPB) akan dilaksanakan di Mukim Parit Buntar, Perak berkuat kuasa Sabtu ini sehingga 20 November depan.
PKPB ini akan melibatkan seramai 45,359 orang penduduk dengan jumlah 7,847 unit rumah bagi membolehkan KKM melaksanakan saringan secara bersasar di mukim ini.
Sehingga 3 November lalu, Kementerian Kesihatan (KKM) telah mengesahkan sebanyak 12 kes positif Covid-19 direkodkan.-K!ONLINE


Belanjawan 2021: Pembangunan usahawan masyarakat
Oleh NUR HUDA MUSA

6 November 2020, 5:34 pm
PETALING JAYA – Tabung Ekonomi Kumpulan Usaha Niaga (TEKUN Nasional) akan menyediakan RM20 juta untuk Skim Pembangunan Usahawan Masyarakat India.
Menteri Kewangan, Tengku Datuk Seri Zafrul Tengku Abdul Aziz berkata, daripada itu kerajaan juga akan memperuntukkan sebanyak RM5 juta untuk pembangunan usahawan komuniti lain.
“Dalam pada itu, nilai geran Kawasan Rukun Tetangga atau KRT ditingkatkkan kepada RM6,000 setiap satu.
“Selain itu, RM50 juta diperuntukkan bagi projek-projek pembaikan, penyelenggaraan dan pembangunan kecil rumah-rumah ibadat di kawasan Pihak Berkuasa Tempatan, merangkumi pelaksanaan program perpaduan,” katanya semasa pembentangan Belanjawan 2021 di Dewan Rakyat hari ini. – K! ONLINE


Bekalan barangan keperluan harian mencukupi
Oleh SUBKHI SUDARJI

6 November 2020, 5:34 pm
PUTRAJAYA – Kerajaan memberi jaminan bekalan barangan keperluan mencukupi dan mampu menampung keperluan dalam negara secara berterusan serta mudah diperoleh.
Menteri Kanan (Keselamatan), Datuk Seri Ismail Sabri Yaakob berkata, Kementerian Perdagangan Dalam Negeri dan Hal Ehwal Pengguna (KPDNHEP) telah membuat pemantauan harian ke atas 12 jenis bekalan barangan di 686 premis perniagaan termasuk peruncit (492), pemborong (167) dan pengilang (27).
Katanya, pegawai penguat kuasa KPDNHEP juga telah melakukan 711 pemeriksaan khas Pematuhan Prosedur Operasi Standard (SOP) Perintah Kawalan Pergerakan Pemulihan (PKPP) dan mendapati 701 premis mematuhi SOP yang telah ditetapkan manakala 10 premis diberi nasihat kerana tidak patuh SOP.
“Dalam tempoh PKPP ini, kerajaan ingin menggesa pengusaha dan orang ramai supaya sentiasa mengamalkan kawalan kendiri termasuk penjarakan sosial dan kebersihan diri terutamanya dalam aktiviti jual beli barangan keperluan harian,” katanya.
Beliau berkata, sejak 20 April hingga semalam, sebanyak 13,125 pemeriksaan telah dilakukan anggota penguat kuasa Lembaga Pembangunan Industri Pembinaan Malaysia (CIDB) yang melibatkan 7,794 tapak binaan di seluruh negara.
“Anggota penguat kuasa CIDB telah membuat pemeriksaan di 23 tapak binaan di seluruh negara.

“Daripada jumlah itu, 22 tapak pembinaan mematuhi SOP yang telah ditetapkan, manakala satu tapak tidak beroperasi,” katanya.


Bot nelayan langgar zon penangkapan ikan ditahan
Oleh SHAMSUL KAMAL AMARUDIN

6 November 2020, 5:44 pm
LUMUT – Agensi Penguatkuasaan Maritim Malaysia (APMM) Perak menahan sebuah bot nelayan tempatan kelas B yang dikesan menangkap ikan di kawasan tidak dibenarkan termasuk melanggar zon penangkapan ikan yang dibenarkan untuk bot jenis itu.
Bot tersebut ditahan pada kedudukan 2.9 batu nautika barat daya Sungai Tiang, Bagan Datuk, pada pukul 4.30 petang semalam.
Pengarah APMM Perak, Kapten Maritim Shahrizan Raman, berkata operasi itu dilakukan susulan aduan oleh Persatuan Pendidikan dan Kebajikan Jaringan Nelayan Pantai Malaysia (Jaring) mengenai aktiviti salah laku segelintir bot-bot nelayan tempatan yang melanggar zon penangkapan ikan ditetapkan.
Menurutnya, selepas menerima beberapa siri aduan, pihak Maritim Negeri Perak dengan segera mengarahkan bot peronda Maritim ke lokasi untuk membuat pemantauan dan penguatkuasaan.
“Ternyata aduan itu benar dan mendapati bot nelayan tempatan kelas B itu telah melakukan kesalahan di bawah Akta Perikanan 1986 iaitu melanggar zon penangkapan ikan,” katanya dalam satu kenyataan di sini hari ini.
Beliau berkata, bot tersebut bersama empat kru warga tempatan telah ditahan dan dibawa ke pusat tahanan vesel di Kampung Acheh untuk tindakan lanjut.

Shahrizan mengingatkan pengusaha-pengusaha bot pukat tunda tempatan agar mematuhi sistem pengezonan kawasan penangkapan ikan yang telah ditetapkan dalam syarat lesen vesel.
Katanya, ini kerana pihaknya turut menerima aduan daripada nelayan-nelayan tradisional yang menyatakan kegiatan tersebut telah menjejaskan hasil pendapatan mereka serta mengancam ekosistem perikanan di negeri Perak.
“Ucapan terima kasih dan penghargaan kepada pihak Jaring di atas aduan dan maklumat yang diberikan, secara tidak langsung membantu Maritim Negeri Perak dalam menguatkuasakan undang-undang di perairan negeri,” katanya.
Ujarnya, APMM akan terus meningkatkan pemantauan dan memperkukuh sempadan perairan negara khususnya melalui Ops Benteng di bawah National Task Force (NTF) dalam mengekang kemasukan pendatang asing tanpa izin (PATI) dan jenayah rentas sempadan.
“Orang awam dan komuniti maritim digesa bekerjasama dalam usaha membanteras aktiviti jenayah dan kemasukan PATI dengan menyalurkan maklumat yang membabitkan tekong, ejen serta tali barut ke talian NTF di 011- 6251 1123,” katanya.-K!ONLINE


Belanjawan 2021: RM500 untuk imam, bilal, guru takmir dan KAFA
6 November 2020, 5:37 pm
PETALING JAYA – Sebanyak RM500 akan diberikan secara one-off kepada imam, bilal, siak, noja, merbut, guru takmir dan KAFA.
Menteri Kewangan, Tengku Datuk Seri Zafrul Tengku Abdul Aziz berkata, selain bantuan one off, kadar elaun guru takmir juga dinaikkan kepada RM900 sebulan.
“Bagi memartabatkan syiar Islam kerajaan memperuntukan RM1.4 bilion bagi hal ehwal Islam di bawah Jabatan Perdana Menteri,” katanya pada Pembentangan Belanjawan 2021 di Dewan Rakyat hari ini. – K! ONLINE


Belanjawan 2021: Tangguh pembayaran tiga bulan
6 November 2020, 5:22 pm
PETALING JAYA – Kerajaan mengumumkan bantuan pembayaran pinjaman kepada golongan B40 dan perusahaan mikro dengan jumlah pinjaman sehingga RM150,000.
Menteri Kewangan, Tengku Datuk Seri Zafrul Tengku Abdul Aziz berkata, penangguhan itu terbahagi kepada dua kategori iaitu tangguh pembayaran ansuran tiga bulan atau kurangkan ansuran bulanan sebanyak 50 peratus selama enam bulan.
“Bagi peminjam M40 pula, akan dipermudahkan dari segi proses permohonan bantuan bayaran balik.
“Fleksibiliti ini bermula Disember 2020,” katanya. – K! ONLINE


Institusi di bawah pentadbiran agama di Parit Buntar, Bagan Serai ditutup sementara
Oleh SHAARANI ISMAIL

6 November 2020, 5:30 pm
IPOH – Semua sekolah dan institusi yang berdaftar di bawah Pentadbiran Agama Islam Bagan Serai dan Parit Buntar akan ditutup bermula 7 hingga 20 November ini.
Pengerusi Jawatankuasa Agama Islam dan Penerangan Negeri, Mohd Akmal Kamarudin berkata, ia dilakukan bagi membendung penularan Covid-19.
“Sekolah dan institusi yang mempunyai asrama juga ditutup termasuk Sekolah Menengah Tahfiz Darul Ridzuan Daerah Kerian dan Sekolah Tahfiz Negeri.
“Penutupan ini melibatkan semua agensi berdaftar di bawah Pejabat Pentadbiran Agama Islam di kedua-dua daerah bagi mengurangkan risiko penularan wabak Covid-19.
“Kita berharap agar masyarakat memahami situasi yang dihadapi selain memberi kerjasama dalam usaha membendung penularan gelombang wabak kali ini dan teruskan berdoa serta berusaha mematuhi arahan yang dikeluarkan agar keadaan di Malaysia ini kembali seperti sedia kala,” katanya dalam kenyataan di sini hari ini.
Mohd Akmal berkata, penutupan institusi dan sekolah itu membabitkan semua Tadika Islam Perak (TIP), Sekolah Rendah Agama Rakyat (KAFA), Maahad Tahfiz, Pondok Pengajian Islam, Sekolah Menengah Agama Rakyat (SMAR), Sekolah Menengah Tahfiz Darul Ridzuan (SMTDR) dan Sekolah Rendah Integrasi Teras Islam (SRITI).

Katanya, usaha itu tidak akan berjaya sekiranya tidak mendapat sokongan penuh dan kerjasama yang baik daripada masyarakat terutamanya di Bagan Serai dan Parit Buntar.
Beliau berkata, mengenai operasi masjid di daerah berkenaan, hanya 13 jemaah dibenarkan solat berjemaah dan solat Jumaat di semua masjid di Parit Buntar yang terdiri daripada 10 Ahli Jawatankuasa masjid, imam, siak dan bilal yang tidak melibatkan Daerah Bagan Serai.
“Kuliah pengajian di masjid dan surau turut dihentikan sehingga 20 November, dan bagi mereka yang sedang menguruskan proses pernikahan boleh hubungi Pejabat Agama Daerah masing-masing,” katanya.
Beliau berkata, masyarakat juga diseru supaya tidak panik dan terus mematuhi arahan yang dikeluarkan Majlis Keselamatan Negara (MKN) dan Kementerian Kesihatan Malaysia (KKM) dengan mematuhi Prosedur Operasi Standard (SOP) yang dikeluarkan.
Semalam, Menteri Kanan Keselamatan, Datuk Seri Ismail Sabri Yaakob berkata mengumumkan Perintah Kawalan Pergerakan Bersyarat (PKPB) dilaksanakan di Mukim Parit Buntar, Perak berkuat kuasa Sabtu ini sehingga 20 November depan.
Ia berikutan sehingga 3 November lalu, Kementerian Kesihatan (KKM) telah mengesahkan sebanyak 12 kes positif Covid-19 direkodkan di kawasan itu.
Ismail Sabri dipetik berkata, penilaian risiko oleh KKM pula menunjukkan trend peningkatan kes Covid-19 terus berlaku di mukim tersebut.-K!ONLINE


Belanjawan 2021: Pas tren komuter cuma RM5 sebulan
6 November 2020, 5:47 pm
PETALING JAYA – Pas perjalanan bulanan tanpa had RM5 akan diperuntukkan kepada pelajar dan golongan orang kelainan upaya (OKU).
Menteri Kewangan, Tengku Datuk Seri Zafrul Tengku Abdul Aziz berkata, golongan pelajar itu terdiri daripada Tahun 1 hingga Tingkatan 6.
“Pas perjalanan itu melibatkan tren komuter Lembah Klang, komuter utara, tren Kuala Lipis-Tumpat dan tren Sabah jajaran Beaufort-Tenom.
“Selain itu, RM300 juta diperuntukkan untuk meneruskan inisiatif pas perjalanan tanpa had My30 dan meluaskan penggunaannya ke bandar Kuantan dan Pulau Pinang,” katanya pada Pembentangan Belanjawan 2021 di Dewan Rakyat hari ini. – K! ONLINE


Belanjawan 2021: Cukai pendapatan diturunkan satu mata
Oleh NUR HUDA MUSA

6 November 2020, 5:46 pm
PETALING JAYA – Kadar cukai pendapatan akan diturunkan sebanyak satu mata peratusan bagi individu yang berpendapatan bercukai RM50,000 hingga RM70,000.
Menteri Kewangan, Tengku Datuk Seri Zafrul Tengku Abdul Aziz berkata, penurunan itu dijangka memanfaatkan 1.4 juta pembayar cukai.
“Kerajaan bersetuju kadar cukai pendapatan untuk individu pemastautin diturunkan sebanyak satu mata peratusan bagi banjaran pendapatan bercukai RM50,001 hingga RM70,000.
“Ia dijangka akan memanfaatkan 1.4 juta pembayar cukai,” katanya semasa pembentangan Belanjawan 2021, di Kuala Lumpur, hari ini.
Selain itu, Tengku Zafrul berkata turut memaklumkan bahawa, had pelepasan cukai pendapatan bagi gaya hidup dinaikkan daripada RM2,500 kepada RM3,000.
“Ia merupakan tambahan sebanyak RM500 yang dikhususkan bagi perbelanjaan berkaitan sukan termasuk bayaran penyertaan pertandingan sukan.

“Skop pelepasan ini juga diluaskan untuk meliputi langganan surat khabar elektronik,” katanya. – K! ONLINE


Belanjawan 2021: 4 pakej rangsangan ekonomi RM305 bilion
6 November 2020, 4:43 pm
PETALING JAYA – Demi melindungi rakyat dan menjamin kelangsungan ekonomi yang terkesan akibat pandemik Covid-19, kerajaan memperkenalkan empat pakej rangsangan ekonomi Prihatin dan Penjana berjumlah RM305 bilion.
Menteri Kewangan, Tengku Datuk Seri Zafrul Tengku Abdul Aziz berkata, pakej rangsangn itu akan dipantau unit Unit Pelaksanaan Dan Koordinasi Stimulus Ekonomi Antara Agensi Nasional (LAKSANA) untuk memastikan pelaksanaan yang cekap.
“Ekonomi negara dijangka berkembang pada kadar 6.5% ke 7.5% pada tahun 2021 dengan sokongan pakej rangsangan ekonomi ini,” katanya. – K! ONLINE


Belanjawan 2021: Pembayaran RM500 secara ‘one-off’ petugas KKM
Oleh NUR HUDA MUSA

6 November 2020, 4:54 pm
PETALING JAYA – Kira-kira 100,000 petugas kesihatan akan menerima bayaran ‘one off’ sebanyak RM500 bagi menghargai jasa petugas barisan hadapan.
Menteri Kewangan, Tengku Datuk Seri Zafrul Tengku Abdul Aziz berkata, ia bantuan tambahan kepada Elaun Khas Covid-19 sebanyak RM600 sebulan yang diberikan sejak Mac lalu.
Selain itu, katanya, bagi tahun hadapan, sebanyak RM1 bilion lagi akan diperuntukkan untuk membendung gelombang ketiga Covid-19.
“Kerajaan juga bercadang mengemukakan pindaan Jadual Akta Langkah-langkah Sementara Bagi Pembiayaan Kerajaan (Penyakit Koronavirus 2019) kepada Dewan yang mulia ini untuk menaikkan siling Kumpulan Wang COVID-19 sebanyak 20 bilion ringgit kepada 65 bilion ringgit,” katanya pada Pembentangan Belanjawan 2021 di Dewan Rakyat hari ini. – K! ONLINE


Belanjawan 2021: Pengeluaran KWSP RM6,000
6 November 2020, 5:09 pm
PETALING JAYA – Kerajaan membenarkan  pengeluaran simpanan Kumpulan Wang Simpanan Pekerja (KWSP) secara bersasar sehingga RM6,000
Menteri Kewangan, Tengku Datuk Seri Zafrul Tengku Abdul Aziz berkata, pengeluaran bersasar dari Akaun 1 sebanyak RM500 sebulan untuk 12 bulan sehingga RM6,000 bagi ahli yang kehilangan pekerjaan.
Ahli yang layak boleh membuat permohonan mulai Januari 2021.
KWSP benarkan pengeluaran Akaun 2 untuk beli produk perlindungan insurans, takaful hayat serta penyakit kritikal – K! ONLINE


Belanjawan 2021: RM1.7 bilion subsidi bantu petani dan nelayan
Oleh NUR HUDA MUSA

6 November 2020, 5:07 pm
PETALING JAYA – Kerajaan memperuntukkan RM1.7 bilion subsidi, bantuan dan insentif disediakan kepada petani dan nelayan.
Menteri Kewangan, Tengku Datuk Seri Zafrul Tengku Abdul Aziz berkata, sehubungan itu elaun sara hidup nelayan akan dinaikkan kepada RM300 sebulan dari RM250 bermula 2021.
Dalam pada itu katanya, kerajaan juga memperuntukkan RM400 juta bagi membantu peneroka FELDA menghapus faedah hutang kebun peneroka dan program pembangunan peneroka bagi mendapatkan hasil baharu. – K! ONLINE


Belanjawan 2021: Bantuan OKU dinaikkan
Oleh NUR HUDA MUSA

6 November 2020, 4:59 pm
PETALING JAYA – Kerajaan telah bersetuju menaikkan kadar Bantuan OKU tidak berupaya bekerja kepada RM300.
Menteri Kewangan, Tengku Datuk Seri Zafrul Tengku Abdul Aziz berkata, kerajaan juga bersetuju kadar Bantuan Warga Emas, Penjagaan OKU dan Pesakit Kronik Terlantar dinaikkan kepada RM500.
“Selain itu, kadar elaun pekerja OKU dinaikkan kepada RM450,” katanya semasa pembentangan Belanjawan 2021 di Parlimen hari ini. – K! ONLINE


Individu didakwa curi kereta merupakan seorang pegawai kanan polis
6 November 2020, 4:44 pm
PETALING JAYA – Polis mengesahkan seorang individu yang didakwa mencuri kereta setelah satu video berdurasi 1 minit 32 saat tular baru-baru ini merupakan seorang pegawai kanan polis.
Ketua Polis Daerah Petaling Jaya Asisten Komisioner Nik Ezanee Mohd Faisal mengesahkan perkara tersebut.
“Hasil daripada siasatan mendapati lelaki itu merupakan seorang pegawai kanan polis berusia 39 tahun dan mempunyai masalah tekanan perasaan.
“Pihak polis telah menahan individu terbabit dan telah diberi jamin polis. Kes akan disiasat di bawah Seksyen 379 Kanun Keseksaan serta kertas siasatan akan dirujuk ke Timbalan Pendakwa Raya,” katanya dalam satu kenyataan di sini hari ini.
Jelas Nik Ezanee, satu laporan polis telah dibuat oleh rakan mangsa.
“Individu-individu yang memukul mangsa telah ditahan pada 2 November lalu.

“Kedua-dua lelaki terbabit merupakan warga tempatan berusia 33 dan 36 tahun dan kes disiasat di bawah Seksyen 324 Kanun Keseksaan,” ujarnya.
Tambah beliau, Polis masih mencari seorang lagi rakan suspek yang bertanggungjawab merakam dan mentularkan video tersebut.
Baru-baru ini satu video tular di media sosial memaparkan seorang lelaki terbaring dengan tangan dan kaki diikat selepas didakwa mencuri sebuah kereta. – K! ONLINE


456 individu ingkar PKPP
Oleh SUBKHI SUDARJI

6 November 2020, 4:51 pm
Oleh SUBKHI SUDARJI
PUTRAJAYA – Seramai 456 individu ditahan atas kesalahan ingkar arahan Perintah Kawalan Pergerakan Pemulihan (PKPP) dengan tangkapan paling tinggi membabitkan kegagalan memakai pelitup muka sebanyak 143.
Menteri Kanan (Keselamatan), Datuk Seri Ismail Sabri Yaakob berkata, kesalahan lain yang dikesan adalah penjarakan fizikal (137), gagal menyediakan peralatan serta merekod butiran diri (77), aktiviti pusat hiburan (28) dan lain-lain (71).
“Daripada jumlah itu, seramai 455 individu telah dikompaun dan satu lagi direman.
“Task Force akan terus mempertingkatkan pemeriksaan serta mengambil tindakan ke atas pemilik premis dan orang awam yang tidak mematuhi prosedur operasi standard (SOP) PKPP yang ditetapkan,” katanya dalam kenyataan akhbar pelaksanaan PKPP hari ke-150 hari ini.
Katanya, seramai 25 pendatang asing tanpa izin (PATI), dua tekong dan sembilan kenderaan darat berjaya dirampas.

“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram dan agensi-agensi penguat kuasa akan terus mengetatkan kawalan kawasan sempadan terutamanya di lorong-lorong tikus,” ujarnya.
Dalam pada itu, beliau berkata, seramai 61,612 individu pulang ke tanah air dari 24 Julai hingga 5 November dan ditempatkan di 84 stesen kuarantin yang ditetapkan.
Daripada jumlah itu, seramai 9,312 individu menjalani proses kuarantin wajib manakala 384 lagi telah dihantar ke hospital manakala 51,916 individu telah di discaj dan dibenarkan pulang ke rumah.
Tambah beliau, sebanyak 42 operasi sanitasi meliputi tujuh zon merah, 13 buah negeri telah dibuat Jabatan Bomba dan Penyelamat.
“Sebanyak 11 operasi di Sarawak, Sabah (tujuh), Selangor (empat), Pulau Pinang (empat), Melaka (tiga) Johor (dua), Pahang (dua), Terengganu (dua), Kedah (dua) serta masing-masing satu di Negeri Sembilan, Perlis dan dan Wilayah Persekutuan Labuan,” katanya. – K! ONLINE


Belanjawan 2021: BSH ditukarkan kepada BPR
6 November 2020, 4:59 pm
PETALING JAYA – Bantuan Sara Hidup (BSH) digantikan dengan Bantuan Prihatin Rakyat (BPR).
Menteri Kewangan, Tengku Datuk Seri Zafrul Tengku Abdul Aziz berkata, BPR merupakan bantuan dengan kadar bantuan dan kategori pendapatan yang lebih baik.
Katanya, pemberian BPR dijangka akan memberi manfaat kepada 8.1 juta orang dengan peruntukan RM6.5 bilion berbanding 4.3 juta penerima dan peruntukan RM5 bilion di bawah BSH.
“Isi rumah berpendapatan bulanan kurang RM2,500 dengan seorang anak akan menerima bantuan sebanyak RM1,200 manakala isi rumah yang mempunyai dua anak atau lebih akan menerima RM1,800.
“Bagi isi rumah berpendapatan bulanan antara RM2,501-RM4,000 dan mempunyai seorang anak akan menerima bantuan RM800 manakala isi rumah yang mempunyai 2 orang anak atau lebih akan menerima RM1,200,” katanya.
Sementara itu, isi rumah berpendapatan bulanan antara RM4,001-RM5,000 dan seorang anak akan menerima RM500 manakala isi rumah yang mempunyai dua orang anak atau lebih, RM750.

“Bagi individu bujang berpendapatan RM2,500 ke bawah akan menerima RM350. Had umur kelayakan individu bujang diturunkan kepada 21 tahun berbanding 40 tahun sebelum ini,”ujarnya. – K! ONLINE


Belanjawan 2021: Subsidi ujian mamogram
Oleh NUR HUDA MUSA

6 November 2020, 5:21 pm
PETALING JAYA –  Kerajaan akan memperuntukkan sebanyak RM21 juta untuk Pusat Sokongan Sosial Setempat yang menyediakan perlindungan sosial dan sokongan moral kepada golongan wanita.
Menteri Kewangan, Tengku Datuk Seri Zafrul Tengku Abdul Aziz berkata, peruntukan itu akan membantu wanita yang menghadapi masalah keganasan rumah tangga, penceraian dan penderaan.
Selain itu katanya, RM10 juta akan disalurkan untuk program saringan kanser serviks dan insentif subsidi ujian mamogram kepada wanita berisiko tinggi mendapat kanser payudara. – K! ONLINE


Resepi kejayaan MPM dinobat PBT terbaik di Malaysia
Oleh SHAMSUL KAMAL AMARUDIN

6 November 2020, 4:49 pm
LUMUT – Membudayakan pelaksanaan kerja sistematik dan berkualiti, mempermudah kaedah penyampaian kepada pelanggan serta sentiasa mencari strategi memudahkan pelanggan antara resepi kejayaan Majlis Perbandaran Manjung (MPM) sehingga dinobat Pihak Berkuasa Tempatan (PBT) terbaik di negara ini.
Yang Dipertua MPM, Syamsul Hazeman Md. Salleh berkata, kejayaan itu tidak datang sekelip mata tetapi hasil kerja keras semua warga PBT itu dengan menjadikan tiga ‘resepi’ itu sebagai amalan.
Katanya, ia bermakna semua kakitangan MPM perlu memastikan semua aspek termasuk operasi, pentadbiran, pengurusan, hal melibatkan pengguna dan sebagainya, memenuhi syarat ditetapkan Kementerian Perumahan dan Kerajaan Tempatan.
Menurutnya, ia dilakukan bukan semata-mata untuk menyertai sesuatu pertandingan tetapi menjadikannya sebagai amalan kerja seharian.
“Hasilnya, sebagai contoh, kutipan hasil MPM mencapai tahap 90 peratus setiap tahun.
“Sehingga kini, hasil kutipan cukai kami tidak pernah berada di bawah 90 peratus,” katanya ketika dihubungi di sini hari ini.

Semalam, Menteri KPKT, Zuraida Kamaruddin mengumumkan MPM sebagai PBT terbaik di Malaysia bagi tahun 2019, mengatasi 152 PBT lain di seluruh negara.
Zuraida dilaporkan memuji kejayaan MPM memperolehi pemarkahan tertinggi itu memandangkan ia kurang dikenali dan baru 18 tahun dinaik taraf daripada majlis daerah kepada perbandaran.
Kejayaan itu membolehkan MPM mengatasi tujuh PBT lain yang bertaraf bandar raya yang menduduki tempat kedua sehingga kelapan manakala Majlis Perbandaran Ampang Jaya di tempat kesembilan dan Majlis Perbandaran Dungun di tangga ke-10.
Syamsul Hazeman berkata, sudah tentu pihaknya berbangga dan bersyukur berjaya mencapai kedudukan itu mengatasi PBT yang bertaraf bandar raya.
Beliau berkata, sebelum ini pencapaian terbaik MPM ialah menduduki tempat ketiga terbaik dengan tiga kali berada dalam senarai 10 PBT terbaik manakala Majlis Bandaraya Ipoh (MBI) adalah satu-satunya PBT dari Perak yang pernah dinobat PBT terbaik negara.
Menurutnya, kejayaan itu bagaimanapun menjadi satu cabaran kepada pihaknya untuk mengekalkan pencapaian itu.
Justeru, katanya, MPM akan terus melakukan yang terbaik seperti sentiasa mengubah kaedah penyampaian serta berusaha dan mencari strategi memudahkan dan memuaskan hati pelanggan iaitu penduduk di daerah Manjung. – K! ONLINE


Perak tumbangkan Kelantan United 4-0
Oleh AZIZAN HASHIM

7 November 2020, 11:27 pm
IPOH – Perak melangkah ke suku akhir Piala Malaysia dengan bergaya apabila menyingkirkan Kelantan United dengan jaringan 4-0 di Stadium Perak di sini sebentar tadi.
Dalam perlawanan antara dua pasukan yang berbeza kelas itu, tuan rumah menguasai perlawanan dari awal sepak mula.
Walaupun pelawat cuba bangkit tetapi jelas tidak mempunyai kemampuan untuk menandingi juara Piala Malaysia 2018 itu.
Malam ini jelas milik Leandro Dos Santos yang menyumbang hatrik untuk membawa Perak ke suku akhir pertandingan piala berprestij itu.
Satu lagi gol disumbang Raianderson Da Costa Morais atau Careca di minit-minit akhir perlawanan.
Pelawat yang tampil dengan tekad menyerang habis-habisan gagal melaksanakan percaturan Ketua Jurulatih Nazrulerwan Makmor.

Sebaliknya The Bos Gaurus terlebih dahulu bersorak ketika perlawanan baru berlangsung enam minit apabila membuka jaringan melalui Leandro Dos Santos.
Pemain itu menanduk masuk dari sepakan sudut pertama perlawanan oleh Mohammad Firdaus Sayadi untuk meletak Perak di hadapan.
Perak melebarkan jurang kedudukan tetapi Muhammad Shahrel Fikri Md. Fauzi yang mempunyai tugas mudah menjaring gol gagal menyudahkan bola silangan rakan pada minit ke-14.
Bagaimanapun tindakan bijak pemain itu membuka ruang buat Leandro yang mudah menolak bola melepasi jangkauan penjaga gol Kelantan United, Muhamad Syazwan Yusoff untuk gol kedua peribadinya dan Perak tujuh minit kemudian.
Dua minit saingan babak kedua berlangsung Leandro mengukuhkan kedudukan tuan rumah apabila menyambung hantaran Careca untuk menjadikan kedudukan 3-0..
Selepas gol itu, Perak mengendurkan permainan tetapi pelawat gagal menggunakan keadaan untuk menggugat anak buah, Mehmet Durakovic.
Careca kemudian melengkapkan kemenangan penuh bermakna buat The Bos Gaurus apabila menjaringkan gol keempat Perak. -K! ONLINE


Bank mampu laksanakan lanjutan moratorium secara bersasar
7 November 2020, 10:11 pm
PETALING JAYA – Pihak perbankan mempunyai kemampuan untuk melaksanakan lanjutan moratorium secara bersasar seperti diumumkan dalam Belanjawan 2021 semalam.
Perdana Menteri, Tan Sri Muhyiddin Yassin berkata, tiada masalah bagi pihak perbankan melaksanakan kecairan dalam sistem kerana ia boleh mendatangkan kerugian jika disimpan dalam keadaan perniagaan semakin jatuh.
“Dalam perbincangan baru-baru ini, pihak perbankan menerusi Bank Negara Malaysia bersetuju untuk lanjutan moratorium secara bersasar kepada mereka yang memerlukan.
“Sehubungan itu, lebih baik pihak bank sokong perniagaan dengan memberikan lanjutan moratorium secara bersasar supaya perniagaan mampu berdiri sekali gus peminjam mampu bayar semula hutang mereka kepada bank, ” katanya dalam temu bual bicara Belanjawan 2021 hari ini. – K! ONLINE


Safawi disenarai menentang Porto
Oleh MUHAMAD ARDIE PUTRA SUHAIMI

7 November 2020, 11:24 pm
PETALING JAYA – Pemain sensasi Harimau Malaya, Safawi Rasid mengakui sangat teruja apabila namanya disenaraikan dalam skuad utama Portimonense menentang kelab gergasi Portugal, Porto dalam saingan liga pada awal pagi esok.
Kata Safawi, keputusan itu telah diberikan oleh barisan kejurulatihan kepadanya tetapi sama ada diturunkan atau tidak bergantung kepada ketua jurulatih, Paulo Sergio.
“Alhamdulillah dah tersenarai untuk ke Porto. Main atau tidak itu keputusan jurulatih.
“Sudah tentu saya terharu, perasaan amat gembira dapat menyertai pasukan utama menentang Porto. Insya-Allah saya akan bagi yang terbaik jika diturunkan.
“Dalam latihan saya sentiasa berikan yang terbaik, alhamdulillah akhirnya diberi kepercayaan. Doakanlah yang terbaik untuk perlawanan menentang Porto,” kata pemain berusia 23 tahun kelahiran Terengganu itu. – K! ONLINE


Tengku Zafrul beri penjelasan peruntukan sektor kesihatan
Oleh MOHD. HUSNI MOHD. NOOR

7 November 2020, 10:08 pm
PUTRAJAYA – Menteri Kewangan, Tengku Datuk Seri Zafrul Tengku Abdul Aziz tampil memberi penjelasan bagi menepis tohmahan kononnya Belanjawan 2021 (B2021) mengurangkan peruntukan kepada Kementerian Kesihatan berbanding tahun sebelumnya.
Beliau berkata, peruntukan B2021 untuk Kementerian Kesihatan adalah RM31.9 bilion, lebih tinggi dari RM30.6 bilion pada tahun 2020.
Tambah beliau, di dalam Buku Anggaran Hasil dan Perbelanjaan Kerajaan, jumlah bagi bekalan perubatan serta bahan guna habis sebanyak RM4.29 bilion telah diasingkan dan diperuntukkan di bawah butiran 080000 (Program Khusus).
“Ini termasuk Bekalan Perubatan Fasiliti Perubatan Kerajaan sebanyak RM2.89 bilion dan Konsesi Penswastaan Makmal Ubat sebanyak RM1.4 bilion.
“Inilah sebabnya mengapa jumlah peruntukan di bawah butiran 020000 (Perubatan) menunjukkan ‘pengurangan’ daripada RM14.2 bilion (2020) kepada RM11.3 bilion (2021),” katanya menerusi hantaran di Facebook hari ini.
Tengku Zafrul berkata, butiran itu mengandungi peruntukan bagi pelbagai bidang kepakaran kesihatan termasuk nefrologi dan farmasi justeru, hakikat yang sebenar adalah tiada bidang kepakaran yang mengalami pengurangan peruntukan.

Beliau berkata, kerajaan juga memperuntukkan RM24 juta bagi menangani isu kesihatan mental melalui pengukuhan Program Kesihatan Mental, Pencegahan Keganasan dan Kecederaan serta Penyalahgunaan Substans.
Dari segi lain pula, katanya, kerajaan menyediakan RM420 juta untuk tingkatkan Rancangan Makanan Tambahan dengan bekalan susu setiap hari persekolahan buat manfaat murid dari keluarga berpendapatan rendah.
“Kita mahu anak-anak membesar dengan sihat, mendapat pertumbuhan fizikal dan mental yang menyeluruh,” katanya.
Jelasnya, seperti yang diumumkan semalam, kerajaan memperuntukkan RM475 juta sebagai peruntukan tambahan untuk bekalan reagen dan bahan guna habis yang diperlukan berkaitan Covid-19.
“Selain itu, RM318 juta bagi penyediaan peralatan kelengkapan perlindungan diri (PPE) dan hand sanitiser kepada petugas barisan hadapan kita; RM150 juta kepada Agensi Pengurusan Bencana Negara bagi menyelaras usaha memerangi COVID-19; RM50 juta bagi perolehan peralatan, bekalan ujian makmal dan ubat-ubatan di Hospital Pengajar Universiti.
“Kerajaan juga menambah peralatan pengoperasian fasiliti pergigian, perkhidmatan klinik secara maya serta penyediaan fasiliti zon saringan dan termometer di kemudahan kesihatan bagi memenuhi prosedur operasi standard (SOP) norma baharu,” katanya. -K! ONLINE


MB Kedah rayu rakyat patuhi SOP
Oleh MOHD. RAFIE AZIMI

7 November 2020, 9:05 pm
ALOR SETAR – Menteri Besar Kedah, Muhammad Sanusi Md. Nor merayu kepada rakyat negeri ini untuk terus mematuhi prosedur operasi standard (SOP) selain melakukan segala yang perlu bagi memutuskan rantaian Covid-19.
Menurutnya, peningkatan semula kes positif Covid-19 kepada dua digit di negeri ini sejak semalam menggusarkan banyak pihak.
“Saya merayu kepada rakyat Kedah untuk terus mematuhi SOP dan mengelakkan daripada mengunjungi lokasi berisiko.
“Aktiviti ziarah juga belum sesuai pada waktu ini dengan silaturahim boleh terus dieratkan menerusi panggilan video atau aplikasi media sosial lain,” katanya dalam satu kenyataan di sini hari ini.
Semalam, Kedah mencatatkan 19 kes baharu diikuti 15 pada hari ini menjadikan keseluruhan 2,206 kes di Kedah setakat ini.
Daripada jumlah keseluruhan itu, sebanyak 2,090 kes telah sembuh dengan 106 kes aktif.

Mengulas lanjut, Muhammad Sanusi berkata, kerajaan negeri mengambil maklum akan pelaksanaan Perintah Kawalan Pergerakan Bersyarat (PKPB) yang dikuatkuasakan Majlis Keselamatan Negara (MKN) selama empat minggu bermula Isnin ini.
“Sebagaimana kita sedia maklum, setiap tindakan itu ada kesannya, justeru pematuhan SOP amat pentinng untuk keadaan segera pulih selain memastikan ekonomi kita tidak terjejas teruk,” katanya. – K! ONLINE


Perkongsian Fazley sempena ulang tahun pernikahan
Oleh MOHAMMAD SHAHEMY AZMI

7 November 2020, 9:44 pm
PETALING JAYA – Bersempena ulang tahun perkahwinan yang memasuki usia 14 tahun, cef selebriti, Datuk Fazley Yaakob berkongsi status mengenai mahligai yang dibina bersama isterinya, Datin Azrene Ahmad.
Dalam  sebuah video yang dimuat naik di Instagram, selebriti berusia 42 tahun itu mengakui bukan mudah untuk dia mempertahankan rumah tangga yang dibina bersama isteri tercinta.
“Syukur ke hadrat Ilahi, pada 7 November, 14 tahun yang lalu kami telah disatukan.
“Pelbagai onak duri, duka dan duka (bukan suka duka) dan air mata yang mengalir, namun Allah SWT tetap izinkan kita untuk terus berdiri teguh mempertahankan masjid yang satu ini.
“Moga iman kita semakin kukuh, tiang agama kita semakin utuh dan anak-anak kita yang empat orang itu membesar dengan tersedianya ilmu dunia dan terpatrinya ilmu akhirat sentiasa,” ujar Fazley.
Menerusi status yang dikongsikan itu, penyanyi yang popular dengan lagu Asmara Ini turut mendedahkan bahawa ketika mereka bernikah isterinya berada dalam keadaan sehelai sepinggang.

Menurut Fazley, pengorbanan isteri yang dipanggil ‘adik sayang’ itu terhadap dirinya juga sangat besar sehingga mereka berdua masih tetap setia bersama.
Fazley dan Azrene dikurniakan empat cahaya mata sepanjang 14 tahun berumah tangga.
Bahkan, juara program realiti MasterChef Selebriti Malaysia musim pertama itu turut mengakui kejayaannya hari ini adalah disebabkan sokongan isteri yang sentiasa berada di belakangnya.
“Terima kasih atas pengorbanan ‘adik sayang’ selama ini. I am who I am today because of you (saya mampu mencapai kejayaan hari ini kerana awak).
“Abang sendiri tiada apa lagi yang tinggal akhirnya, namun Allah tetap memberi harta kasih dan sayang berpanjangan.
“Biarlah kita miskin harta, namun kekal kaya kasih dan sayang. Salam ulang tahun kita yang ke-14 dan percintaan yang hampir ke-16 tahun,” luahnya.
Hantaran tersebut menjadi lebih romantis apabila Fazely memuat naik foto-foto awal perkenalan, perkahwinan sehingga kehidupan mereka hari ini, berlatarkan lagu November yang dicipta sepenuh oleh selebriti itu.
Pasangan itu mendirikan rumah tangga pada 7 November 2007 dan dikurniakan empat cahaya mata iaitu Ahmad Fariedz Shah, 11, Ahmad Fieradz Shah, 10, Ahmad Firudz Shah, 8 dan Alayna Selma, 2 tahun. -K! ONLINE


TFC mara dengan gol ihsan
Oleh TENGKU DANISH BAHRI TENGKU YUSOFF

7 November 2020, 11:46 pm
KUALA NERUS – Kesilapan pertahanan, Kim Bong Jin memaksa PJ City mengucapkan selamat tinggal kepada saingan Piala Malaysia selepas tumpas 0-1 kepada Terengganu FC (TFC) di Stadium Sultan Mizan Zainal Abidin di sini sebentar tadi.
Pemain kelahiran Korea Selatan itu perlu menyalahkan diri sendiri apabila hantaran kurang cermatnya di dalam kotak penalti singgah di kaki pemain tengah TFC, Sanjar Shaakhmedov yang mudah menjaringkan gol tunggal perlawanan pada minit ke-36.
Terdahulu sepak mula aksi pusingan pertama itu terpaksa dilewatkan setengah jam selepas pengadil, Amirul Izwan Yaacob tidak berpuas hati dengan pencahayaan lampu limpah dan garisan padang.
PJ City yang memulakan perlawanan bermula garang dengan percubaan penyerang, Washington Brandao pada minit ke-11 disusuli rembatan leret D. Kugan ditampan penjaga gol tuan rumah, Rahadiazli Rahalim pada minit ke-23.
Seminit kemudian TFC memberikan respon menerusi sepakan lencong ketua pasukan, Lee Tuck dari luar kotak penalti namun ditepis berjaya keluar Kalamullah Alhafiz Mat Rowi untuk sepakan penjuru.
Kem tuan rumah hanya diceriakan Shaakhmedov pada minit ke-36 yang menghukum kesilapan Bong Jin sekaligus menjadikan kedudukan 1-0.

TFC memiliki beberapa peluang selepas itu melalui gerakan pemain sayap import, Faris Ramli dan ayam tambatan, Dominique Da Sylva malangnya Kalamullah lebih bijak mengawal pintu golnya dari terus dibolosi.
Bersambung babak kedua tempo permainan semakin perlahan menyaksikan PJ City cuba mengatur serangan dengan kemasukan bekas penyerang kebangsaan, Safee Sali tetap gagal mengubah keadaan.
TFC pula hanya berupaya melancarkan serangan balas di penghujung aksi malangnya dikecewakan ketumpulan jentera serangan dan kedudukan 1-0 kekal sehingga tamat.
Kemenangan itu begitupun sudah memadai untuk TFC meneruskan kemaraan sekali gus membuat perhitungan dengan Perak yang menang bergaya ke atas Kelantan United dalam aksi berasingan. – K! ONLINE


500,000 peluang pekerjaan baharu akan diwujudkan
7 November 2020, 9:09 pm
PETALING JAYA – Kerajaan telah memutuskan satu Majlis Pekerjaan Negara dibentuk bagi mewujudkan peluang pekerjaan baharu.
Perdana Menteri, Tan Sri Muhyiddin Yassin yang akan mempengerusikan majlis itu berkata, pihaknya dalam rancangan mewujudkan 500,000 peluang pekerjaan dalam pelbagai sektor menerusi pembentukan majlis tersebut.
“Sebelum ini sudah banyak jawatankuasa sudah dibentuk tetapi tidak menjana peluang pekerjaan baharu.
“Saya akan dibantu oleh pelbagai kementerian termasuk mereka dari sektor swasta dan pakar dalam memastikan Majlis Pekerjaan Negara itu mencapai sasaran” katanya dalam temu bual bicara Belanjawan 2021 hari ini.
Menurut beliau, pihaknya percaya isu pengangguran dalam kalangan rakyat termasuk siswazah dapat dikurangkan dengan pembentukan majlis terbabit. – K! ONLINE


Ledakan Fernandes lonjak United
Oleh MUHAMAD ARDIE PUTRA SUHAIMI

7 November 2020, 10:41 pm
LIVERPOOL – Pasukan Manchester United kembali berada di landasan kemenangan selepas dikritik hebat minggu ini apabila berjaya meraih keputusan 3-1 ke atas Everton dalam saingan Liga Perdana Inggeris (EPL) di Stadium Goodison Park sebentar tadi.
Pada perlawanan tersebut, skuad kendalian Ole Gunnar Solksjaer itu tersentak dengan gol pendahuluan pasukan tuan rumah yang dibimbing oleh Carlo Ancelotti selepas Bernard bijak menyudahkan peluang terhidang seawal minit ke-19.
Namun, The Red Devils memperkemaskan jentera serangan dan berjaya meraih gol penyamaan hasil ledakan perancang sensasi, Bruno Fernandes yang bijak menanduk masuk hantaran daripada Luke Shaw pada minit ke-25.
United meneruskan momentum serangan dan Fernandes meledak gol kedua peribadi berselang tujuh minit kemudian apabila rembatannya tidak dapat diselamatkan oleh penjaga gol The Toffees, Jordan Pickford.
Bersambung pada babak kedua, Everton berusaha untuk mencari gol penyamaan dan meraih beberapa peluang keemasan tetapi gagal disudahkan oleh jentera serangan yang diketuai Dominic Calvert-Lewin.
United akhirnya mengesahkan tiga mata penuh apabila pemain gantian, Edinson Cavani meledak gol pada masa kecederaan selepas menerima hantaran cantik daripada Fernades,

Keputusan 3-1 memastikan United meraih 10 mata dalam saingan EPL dengan tiga kemenangan selepas mengharungi tujuh perlawanan musim ini. – K! ONLINE


Akaun 1 KWSP jaminan hidup selepas bersara
7 November 2020, 9:34 pm
PETALING JAYA – Tindakan kerajaan meluluskan pengeluaran simpanan Akaun 1 Kumpulan Wang Simpanan Pekerja (KWSP) kepada kumpulan bersasar demi menjamin masa depan penyimpan selepas bersara.
Perdana Menteri, Tan Sri Muhyiddin Yassin berkata, keputusan pengeluaran bersasar itu dibuat selepas mempertimbangkan keadaan golongan yang terkesan untuk meneruskan kelangsungan hidup.
“Bukan soal tidak mahu benarkan pengeluaran dibuat tetapi ia soal jaminan masa depan penyimpan.
“Sebelum ini kita sudah benarkan penyimpan KWSP mengeluarkan wang akaun 2 maka baki dalam akaun 1 saja yang mereka ada demi kelangsungan hidup selepas bersara,” katanya dalam temu bual bicara Belanjawan 2021 hari ini.
Menurutnya lagi, kerajaan yakin belanjawan 2021 yang disediakan kementerian kewangan dapat meringankan beban penerima bantuan.
“Tapi kalau mereka (penyimpan) nak sentuh jugak simpanan apa kita boleh buat.

“Saya harap mereka yang terjejas teruk saja melakukan pengeluaran itu,” ujarnya. – K! ONLINE


Turki pecat gabenor bank pusat
Oleh KOSMO!

7 November 2020, 8:05 pm
ANKARA – Turki memecat gabenor bank pusat negara itu, Murat Uysal dan melantik bekas menteri kewangan, Naci Agbal sebagai pengganti, kata pejabat presiden hari ini.
Pengumuman tersebut dibuat selepas mata wang lira merekodkan nilai terendah pernah dicatatkan negara itu.
Uysal dipecat daripada jawatan gabenor hanya selepas 16 bulan memegang jawatan tersebut dan pihak pejabat presiden tidak menyatakan sebab pemecatan tersebut.
Terdahulu, Uysal diberi tanggungjawab itu selepas berlaku perselisihan faham antara bekas gabenor sebelumnya, Murat Cetinkaya dan Presiden Recep Tayyip Erdogan terhadap isu pengurangan kadar faedah.
Erdogan tidak bersetuju dengan kadar faedah yang tinggi dan pada Sabtu lepas, beliau memberitahu, Turki cuba melawan penglibatan dalam segi tiga ‘syaitan’ yang melibatkan kadar faedah, pertukaran mata wang dan inflasi.
Sejak beberapa bulan lalu, mata wang lira jatuh pada kedudukan paling rendah dalam sejarah negara Turki.

Setakat petang semalam, 8.52 lira Turki adalah bersamaan AS$1 dolar.
Mata wang Turki telah kehilangan hampir 30 peratus daripada nilai asalnya berbanding dolar AS pada tahun ini.
Pasaran menunjukkan kebimbangan kepada kemungkinan berlakunya peningkatan inflasi dua digit dan kejatuhan teruk mata wang lira di peringkat antarabangsa.
Bank pusat Turki sebelum ini mengunjurkan nilai mata wang lira dapat ditingkatkan sekiranya kadar faedah diturunkan, namun perkara tersebut tidak berlaku.
Bank pusat itu juga mengejutkan pihak pelabur pada September lalu apabila menaikkan nilai polisi buat pertama kali sejak 2018 dari 8.25 peratus kepada 10.25 peratus.
Keputusan lanjut bank pusat berkaitan kadar faedah akan ditetapkan oleh jawatankuasa terlibat pada 19 November ini. – AFP


Lelaki terselamat kereta terjunam dalam terusan
Oleh NORLIDA AKMAR IDROS

7 November 2020, 8:56 pm
JITRA – Seorang lelaki terselamat selepas kereta dipandunya terbabas lalu terjunam ke dalam Terusan Alor Changileh di Jalan Sungai Korok di sini hari ini.
Dalam kejadian kira-kira pukul 4.30 petang itu, mangsa yang berusia 43 tahun sempat menyelamatkan diri dan hanya mengalami kecederaan ringan.
Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Malaysia Kedah, Penguasa Kanan Bomba I Mohamadul Ehsan Mohd Zain berkata, pihaknya menerima panggilan berhubung kejadian pada pukul 4.37 petang tadi.
“Sebaik tiba di lokasi, kita mendapati terdapat sebuah kereta terbabas ke dalam terusan.
“Pemandu sempat menyelamatkan diri dan mangsa yang mengalami kecederaan ringan pada kepala dihantar ke Hospital Jitra untuk rawatan,” katanya di sini hari ini.
Kata beliau, Pasukan Penyelamat di Air kemudian melakukan operasi mencari kereta tersebut.

Sementara itu, kakitangan Lembaga Kemajuan Pertanian Muda, Nizam Mansor berkata, dia dihubungi pihak berkuasa untuk menutup pintu air di terusan itu bagi melakukan operasi mencari kereta mangsa.
“Kedalaman terusan adalah kira-kira lima meter dan kereta jenis Proton Wira tersebut berjaya ditarik keluar kira-kira pukul 7.45 malam ini,” katanya ketika ditemui di lokasi kejadian.
Ketua Polis Daerah Kubang Pasu, Superintendan Mohd. Ismail Ibrahim berkata, siasatan awal mendapati kereta dipandu mangsa terbabas selepas terlanggar takungan air pada permukaan jalan semasa hujan lebat. – K! ONLINE


Sanggup lapar 103 hari kerana jadi mangsa tahanan Israel
Oleh KOSMO!

7 November 2020, 9:01 pm
BAITULMUQADDIS – Seorang tahanan warga Palestin oleh tentera Israel atas dakwaan menyertai satu kumpulan militan akhirnya menamatkan mogok puasa selama 103 hari, menurut isterinya semalam.
Pengumuman itu dibuat pada ketika orang ramai berasa bimbang terhadap kesihatan Maher al-Akhras, individu yang mengadakan protes kerana ditahan tanpa didakwa oleh rejim Zionis.
Taghrid al-Akhras memberitahu agensi berita AFP bahawa suaminya ‘sudah menamatkan protes tahan lapar selepas 103 hari’.
Perbualan menerusi satu panggilan telefon dibuat dari sebuah hospital Kaplan di Rehovot, sebuah bandar di Tel Aviv iaitu lokasi sama Maher menerima rawatan berhubung kesihatannya.
Maher, 49, ditahan dekat bandar Nablus di Tebing Barat pada Julai lalu dan dia ditempatkan dibawah tahanan pentadbiran, satu polisi oleh Israel untuk mengurung suspek militan tanpa pertuduhan.
Israel menuduh tahanan itu mempunyai kaitan dengan satu kumpulan pejuang bersenjata Pergerakan Jihad Islam Palestin Bapa kepada enam anak itu kemudian mengadakan protes puasa selepas rejim Zionis mengeluarkan arahan tahanan selama empat bulan yang akan tamat pada 26 November ini.

Menurut Kelab Banduan Palestin, Maher menamatkan protes puasa selepas pihak tentera Israel mengesahkan tidak akan melanjutkan tempoh penahanan selepas tarikh berkenaan tamat.
Seorang jurucakap Perkhidmatan Keselamatan Shin Bet Israel pula memberitahu pihaknya tidak dapat mengesahkan sebarang persetujuan mengenai isu berkenaan.
Lima anggota Parlimen Israel melawat Maher yang menerima rawatan di bilik hospital dan membuat pengumuman melalui penstriman langsung di Facebook bahawa protes puasa sudah berakhir.
Taghrid mengakui berasa gembira tetapi pada masa sama diselubungi rasa bimbang tentang keadaan kesihatan suaminya yang disifatkan sebagai berbahaya termasuk serangan kejutan secara tiba-tiba.
“Setiap hari, dia mati 100 kali di depan mata saya dan saya tidak mampu buat apa-apa,” katanya.
Maher dipindahkan dari penjara ke hospital pada awal September lalu selepas keadaan kesihatannya merosot teruk.
Seorang jurucakap hospital Kaplan berkata, Maher akan kekal lebih lama di hospital buat masa ini tanpa mendedahkan perincian lanjut.
Jawatankuasa Antarabangsa Palang Merah pada bulan lalu memberi amaran bahawa Maher mungkin mengalami ‘kesan kemudaratan teruk yang sukar untuk pulih’.
Maher kemudian dipindahkan ke wad perubatan dekat Penjara Ramla tetapi Mahkamah Agung Israel mengarahkan tahanan dipindahkan semula ke Kaplan.
Peguam Maher sudah beberapa kali membuat rayuan agar anak guamnya dibebaskan awal atau dirujuk ke sebuah hospital Palestin.
Kementerian Luar Israel kelmarin mendakwa pihak pemerintah sedang melakukan semua perkara untuk memastikan kesihatan Maher berada dalam keadaan baik.
Perdana Menteri Palestin, Mohammad Shtayyeh menuntut agar Maher dibebaskan secepat mungkin pada ketika warga Arab-Israel dan Palestin mengadakan bantahan untuk memberi sokongan kepada tahanan rejim Zionis itu.
Sebelum ini, tentera Israel pernah beberapa kali menahan Maher.
Hampir 355 warga Palestin termasuk dua kanak-kanak berada bawah arahan tahanan pentadbiran Israel sehingga Ogos lalu, menurut kumpulan hak asasi B’Tselem. – AFP


Gagal dihubungi bongkar penemuan mayat warga emas
Oleh MOHD SYALMIZI HAMID

7 November 2020, 8:47 pm
GEORGE TOWN – Seorang wanita berusia 62 tahun ditemui mati di dalam sebuah unit kondominium di Relau di sini hari ini.
Jurucakap Jabatan Bomba dan Penyelamat negeri berkata, pihaknya menerima laporan kira-kira pukul 2.45 petang daripada keluarga mangsa yang mendakwa wanita itu gagal dihubungi sejak beberapa hari lalu.
“Pintu rumahnya didapati berkunci, namun mangsa tidak dapat dihubungi.
“Pihak polis turut berada di lokasi kejadian dan bomba telah bertindak memecahkan pintu rumahnya sebelum mendapati mangsa berada di dalam rumah sudah meninggal dunia,” katanya kepada pemberita di sini hari ini.
Difahamkan, mangsa tinggal di rumah itu bersendirian.
Sementara itu, jurucakap bomba itu berkata, mangsa dipercayai meninggal dunia dalam tempoh sejak beberapa hari lalu.

“Mayat diserahkan kepada pihak polis untuk tindakan lanjut,” katanya lagi. – K! ONLINE


Enam negara lapor mutasi virus korona dari ladang mink
Oleh KOSMO!

7 November 2020, 8:24 pm
COPENHAGEN – Sebanyak enam negara melaporkan terdapat beberapa kes baharu Covid-19 yang dikaitkan dengan ladang mink, kata Pertubuhan Kesihatan Dunia (WHO).
Pertubuhan itu berkata, negara seperti Denmark, Amerika Syarikat, Itali, Belanda, Sepanyol dan Sweden menemui virus SARS-CoV-2 pada haiwan mink.
“Berdasarkan pemerhatian awal mendapati, gambaran klinikal, tahap kesakitan dan penularan dalam kalangan pesakit yang dijangkiti adalah sama dengan virus SARS-CoV-2 yang lain.
“Bagaimanapun, varian virus yang diberi nama kluster 5 ini mempunyai kombinasi atau perubahan mutasi yang tidak diketahui, maka kesannya juga masih belum difahami,” katanya.
Justeru, WHO telah mengarahkan kajian lebih lanjut dijalankan untuk memahami dengan mendalam kesan virus tersebut terhadap diagnosis penyakit, terapi serta vaksin yang sedang dibangunkan.
Susulan penemuan tersebut, Denmark melaksanakan langkah ketat di utara negara berkenaan selepas amaran mengenai mutasi virus itu mampu berpindah daripada mink kepada manusia hingga menjangkiti 12 individu.

Copenhagen turut memberi amaran mutasi tersebut mampu memberi kesan terhadap keberkesanan vaksin yang dihasilkan sekali gus mengarahkan kira-kira 15 juta hingga 17 juta mink di negara itu dihapuskan.
Selain itu, Britain pada hari ini mula menyekat kemasukan warga asing dari Denmark yang bukan pemastautin.
Sementara itu, para saintis berkata, mutasi pada virus merupakan perkara biasa dan tidak berbahaya, manakala penemuan baharu itu dikatakan tidak mengakibatkan simptom jangkitan lebih teruk. – AFP


Akta baharu kawal rokok elektronik
Oleh SITI A'ISYAH SUKAIMI

7 November 2020, 8:54 pm
PUTRAJAYA – Pengawalan dan pengenaan cukai terhadap rokok elektronik sukar dilaksanakan selagi Akta Kawalan Tembakau tidak dikuatkuasakan.
Ketua Pengarah Kesihatan, Tan Sri Dr. Noor Hisham Abdullah berkata, pada masa ini, akta tersebut sedang dalam semakan pihak Jabatan Peguam Negara bagi membolehkan ia dikuatkuasakan mengikut undang-undang.
“Tanpa akta ini cecair rokok elektronik lain yang mempunyai nikotin sukar dikawal dan pengenaan cukai sukar dilaksanakan.
“Apa yang penting adalah untuk kita (Kementerian Kesihatan) melihat akta ini dan buat masa ini, kawalan hanya pada nikotin dan bagaimana nak lakukan pencukaian, ia akan diperhalusi.
“KKM perlu melakukan penelitian lanjut sebelum kita melaksanakan iaitu melihat kepada sebarang pertindihan ataupun bertentangan dengan sebarang akta di bawah Akta Racun 1952,” katanya pada sidang akhbar di sini hari ini. – K! ONLINE


Mayat wanita ditemui dipercayai dibunuh
Oleh MOHAMAD FAHD RAHMAT

7 November 2020, 8:31 pm
BATU PAHAT – Mayat seorang wanita dipercayai menjadi mangsa bunuh ditemui dalam semak di jalan mati antara Taman Seri Aman dan Taman Selatan, Yong Peng di sini tadi.
Mayat wanita berusia 40-an itu ditemui kira-kira pukul 8 pagi oleh penduduk kampung yang melalui kawasan itu.
Ketua Polis Daerah Batu Pahat, Asisten Komisioner Azhan Abdul Halim berkata, sejurus pihaknya menerima laporan mengenai kejadian itu sepasukan polis dihantar ke lokasi kejadian.
“Sepasukan polis dikejarkan ke tempat kejadian bersama Pasukan Forensik dan Unit Anjing Pengesan K9 daripada Ibu Pejabat Kontinjen (IPK) Johor untuk membantu siasatan.
“Kes mempunyai unsur-unsur jenayah dan disiasat di bawah Seksyen 302 Kanun Keseksaan yang memperuntukkan hukuman mati jika disabitkan kesalahan,” katanya.
Terdahulu, sejak semalam tular di media sosial seorang wanita dilaporkan hilang bersama motosikal jenis Yamaha Ego miliknya selepas selesai pulang berniaga tauhu bakar kira-kira pukul 8.30 malam kelmarin di Yong Peng.


Peniaga vape harap perlaksanaan cukai halalkan industri rokok elektronik
Oleh AHMAD SHAHERMAN SHAMSURI

7 November 2020, 8:29 pm
PETALING JAYA – Rata-rata peniaga rokok elektronik atau ‘vape’ menyambut baik usaha kerajaan mengenakan cukai ke atas semua semua jenis peranti rokok elektronik dan bukan elektronik bermula 1 Januari tahun hadapan.
Bagaimanapun katanya mereka, kerajaan perlu menyediakan satu garis panduan lengkap berkenaan perlaksaan cukai terbabit bagi memudahkan urusan jual beli antara peniaga dengan pembeli.
Tambah mereka lagi, kerajaan juga perlu sentiasa mengawal dan menjalankan pemeriksaan secara menyeluruh agar perniaga vape yang membayar cukai ini tidak ditindas oleh peniaga ‘underground’ atau haram.
Menurut seorang peniaga yang hanya dikenali sebagai Khairul, 30-an, dia amat menyokong langkah kerajaan mengenakan cukai ke atas rokok elektronik kerana ia sebagai satu petanda bahawa penjualan gajet itu akan ‘dihalalkan’ selepas ini sama seperti rokok.
“Selain itu, ia juga boleh memberikan pendapatan tambahan kepada kerajaan sama seperti cukai rokok yang dikenakan kepada peniaga rokok sebelum ini.
“Bagi peniaga seperti saya, besar harapan selepas ini supaya perniagaan vape ini menjadi ‘halal’ dan kami tidak perlu takut jika ada serbuan oleh pihak penguatkuasa kerana barangan kami tidak akan dirampas seperti sebelum ini,”katanya yang juga peniaga vape di Kampung Baru, Kuala Lumpur ketika dihubungi Kosmo! tadi.

Sementara itu, ketika ditanya sama ada peranti dan cecair itu akan naik harga selepas ini, Khairul berkata ia tidak menolak kemungkinan itu.
Bagaimanapun katanya, keputusan itu akan dibuat selepas kerajaan memperincikan cukai yang akan dikenakan kepada industri rokok elektronik itu.
“Harga mungkin naik, tapi buat masa ini ia masih lagi sama kerana baharu semalam kerajaan umumkan cukai. Kita tunggu dulu cukai apa yang mereka kenakan.
“Kita juga mesti menjaga pelanggan sedia ada, jika semua naik, mungkin orang tidak hisap vape lepas ini, jadi kita tunggu dulu apa perincian cukai dan baru kita pertimbangkan tentang harga,” katanya yang sudah lebih lima tahun terbabit dalam industri rokok elektronik.
Senada dengan Khairul adalah seorang lagi peniaga vape yang mahu dikenali sebagai Ken, 27 tahun yang turut bersetuju dengan langkah kerajaan mengenakan cukai ke atas peranti dan cecair vape.
Jelasnya, dengan cara ini sahaja industri vape yang ‘tergantung’ statusnya oleh kerajaan bakal dijadikan satu industri yang halal selepas ini.
“Bagaimanapun, kita tunggu perincian oleh kerajaan selepas ini, setakat ini kami hanya mendapat info berkenaan cukai sahaja perincian perlaksanaan masih belum jelas.
“Apa yang penting kerajaan perlu melakukan pemantauan dan kawal selia lebih ketat selepas ini agar kami peniaga yang membayar cukai tidak ditindas oleh peniaga ‘underground’,”ujarnya.
Semalam, dalam pembentangan Belanjawan 2020 kerajaan akan mengenakan duti eksais pada kadar 10 peratus ke atas semua jenis peranti rokok elektronik dan bukan elektronik termasuk vape berkuat kuasa 1 Januari 2021.
Menteri Kewangan, Tengku Datuk Seri Tengku Zafrul Abdul Aziz, berkata cecair rokok elektronik juga akan dikenakan duti eksais pada kadar 40 sen per milimeter. -K! ONLINE


[VIDEO] Premis didaftar restoran tapi beroperasi sebagai pusat hiburan
Oleh MOHD. HUSNI MOHD. NOOR

7 November 2020, 7:50 pm
PUTRAJAYA – Sebuah pusat hiburan di Kuala Lumpur bukan sahaja beroperasi secara haram dan melanggar arahan Perintah Kawalan Pergerakan Bersyarat (PKPB) sebaliknya turut menawarkan khidmat pelayan pelanggan (GRO) warga asing.
Pusat hiburan haram di Kuchai Lama itu bagaimanapun berjaya diserbu penguatkuasa Jabatan Imigresen Malaysia (JIM) malam semalam biarpun diawasi beberapa tonto.
Dalam serbuan kira-kira jam 8 malam itu, JIM dengan kekuatan 18 anggota berjaya menahan 24 pelayan pelanggan (GRO) warga asing dan tiga yang lain termasuk pekerja warga asing dan tempatan atas pelbagai kesalahan.
Ketua Pengarah Imigresen Datuk Khairul Dzaimee Daud berkata, antara ditahan termasuk 18 wanita warga Vietnam, Thailand (3) dan masing-masing seorang dari Laos, Kemboja dan Filipina selain tiga lelaki warga Myammar yang juga pekerja premis berkenaan.
Beliau berkata, siasatan mendapati, premis berkenaan hanya mempunyai lesen perniagaan restoran dan kedai makan bukannya lesen pusat hiburan atau kelab malam.
“Ketika serbuan, premis diawasi beberapa tonto bagi menghidu kehadiran pihak berkuasa malah, beberapa GRO dikesan cuba meloloskan diri menggunakan pintu di belakang pentas dan tandas namun, digagalkan penguatkuasa.

“Hasil pemeriksaan mendapati pusat hiburan tersebut menerima kunjungan pelanggan yang ramai dan melanggar prosedur operasi standard (SOP) PKPB Covid-19 yang sedia ada.
“Ketika serbuan, lebih 80 pelanggan warga tempatan sedang berhibur dan bermesra di pusat hiburan tersebut. Kesemua pelanggan diserahkan kepada Polis Diraja Malaysia (PDRM) bagi tindakan selanjutnya,” katanya dalam kenyataan akhbar hari ini.
Katanya, siasatan awal mendapati, setiap GRO mampu memperoleh antara RM500 hingga RM2,000 sehari menerusi aktiviti pelekat atau ‘token stickers’ diberikan pelanggan masing-masing.
Khairul berkata, aktiviti token stickers menjadi trend baharu GRO mendapatkan tips daripada pelanggan bagi menggantikan aktiviti kalungan bunga.
Menurutnya, nilai pelekat bermula dari RM100 hingga RM1,000 di mana pelanggan akan memberikannya sebagai tips kepada wanita-wanita yang mereka pilih atau disukai sebelum diberi layanan.
“Difahamkan, aktiviti ini sekian lama dijadikan sebagai satu persembahan istimewa di pusat hiburan tersebut sebagai daya tarikan pelanggan ke premis pada musim PKPB Covid-19,” katanya.
Katanya, siasatan juga mendapati, wanita warga asing itu memasuki negara menggunakan Pas Lawatan Sosial bagi tempoh 30 hari dan mereka dipercayai masuk sebelum sekatan perjalanan antarabangsa bermula Mac lalu. -K! ONLINE


Piala Malaysia mungkin dianjur secara karnival di Pahang
Oleh MUHAMAD ARDIE PUTRA SUHAIMI

7 November 2020, 8:34 pm
PENGANJURAN kejohanan bola sepak berprestij, Piala Malaysia menjadi tanda tanya apabila Perintah Kawalan Pergerakan Bersyarat (PKPB) dikenakan di seluruh semenanjung Malaysia kecuali Perlis, Kelantan dan Pahang berkuat kuasa hingga 6 Disember depan.
Keputusan yang diumumkan kerajaan pada hari ini sekali gus menimbulkan persoalan sama ada Piala Malaysia akan diteruskan oleh penganjur, Liga Bola Sepak Malaysia (MFL) atau sebaliknya.
Difahamkan, MFL hanya akan mengeluarkan keputusan selewat-lewatnya pada Selasa depan selepas melakukan mesyuarat bersama Ahli Lembaga Pengarah.
Jika ia diteruskan, kemungkinan besar aksi suku akhir dan peringkat seterusnya akan dianjurkan secara karnival di Pahang memandangkan negeri itu mempunyai dua venue yang boleh digunakan secara serentak.
Venue tersebut adalah Stadium Darul Makmur, Kuantan dan Stadium Tun Abdul Razak di Jengka.
Malah, MFL juga mempunyai venue alternatif lain di Perlis dan Kelantan sekali gus menyaksikan saingan Piala Malaysia masih boleh lagi diteruskan.

Sukar buat MFL mengambil keputusan untuk membatalkan terus saingan Piala Malaysia kerana komitmen dengan pihak penaja selain slot juara kejohanan itu turut memberi peluang buat pasukan yang bertanding layak ke pentas Piala Konfederasi Bola Sepak Asia (AFC) musim depan. – K! ONLINE


Empat suspek terlibat nahas ragut nyawa polis didakwa esok
Oleh MOHD SHARKAWI LONDING

7 November 2020, 6:58 pm
JOHOR BAHRU – Empat suspek yang termasuk perempuan yang dipercayai terlibat dalam kemalangan jalan raya sehingga meragut nyawa seorang anggota polis berpangkat konstabel akan dituduh di Mahkamah Majistret di sini esok.
Pengarah Pendakwaan Negeri Johor, Tengku Amir Zaki Tengku Abdul Rahman berkata, mereka berhadapan pelbagai tuduhan antaranya di bawah Akta Pengangkutan Jalan 1987 kerana memandu secara berbahaya dan di bawah pengaruh dadah.
Selain itu, mereka juga berhadapan Akta Dadah Berbahaya 1952 kerana memasukkan dadah dalam badan.
“Ya, kesemua suspek itu akan dihadapkan ke Mahkamah Majistret Johor Bahru pagi esok,” katanya ketika dihubungi di sini hari ini,
Mereka sebelum direman sejak Isnin lalu setelah ditahan dalam serbuan berasingan antara pukul 2 petang hingga 9 malam di sekitar Johor Bahru dalam pada malam kejadian.
Pada 1 November lalu, seorang anggota polis, Konstabel Nicholester Dadup Anak Unggat, 20, maut selepas cedera parah pada bahagian kepala di dalam kejadian kira-kira pukul 5 pagi yang berlaku di Jalan Kangkar Tebrau, Kampung Kangkar Tebrau, di sini.

Manakala pemandu MPV, Lans Koperal Mohd. Fadhirul Musa, 32, cedera parah selepas kenderaan yang dinaiki mereka bergesel dengan sebuah kereta Perodua Myvi ketika mengejar penjenayah sebelum terbalik.-K! ONLINE.